Kes penipuan pelaburan i-Serve, polis tahan dua lagi individu

KUALA LUMPUR: Polis Diraja Malaysia (PDRM) menahan dua lagi individu berhubung kes penipuan pelaburan i-Serve pada awal pagi Isnin.

Pengarah Jabatan Siasatan Jenayah Komersial (JSJK) Bukit Aman, Datuk Seri Ramli Mohamed Yoosuf berkata, sekitar jam 3 pagi, pihaknya telah menahan seorang lelaki tempatan berusia 58 tahun di pejabat Jabatan Imigresen Malaysia (JIM) Lapangan Terbang Antarabangsa Kuala Lumpur 2 (KLIA 2).

Beliau berkata, suspek ditahan bagi membantu siasatan berhubung kes penipuan pelaburan i-Serve melibatkan seorang individu bergelar ‘Datuk’ yang mempunyai saham dalam sebuah syarikat penerbangan tambang murah bermasalah.

Menurutnya, dalam penahanan suspek pada pagi ini (Isnin), polis turut merampas sebuah telefon bimbit dan sekeping pasport.

“Hasil soal siasat awal mendapati, suspek telah mula berkenalan dan berkawan dengan individu bergelar Datuk itu sekitar tahun 1995.

“Malah suspek juga mengaku bersama Datuk itu menubuhkan syarikat i-Serve Payment Gateway Sdn Bhd sekitar tahun 2019,” katanya dalam satu kenyataan pada Isnin.

Selain itu, Ramli berkata, suspek juga mengaku berperanan sebagai pengarah di beberapa buah syarikat seperti Beauty Treasure Sdn Bhd, I-Serve Technology and Vacations Sdn Bhd serta I-Serve Travel and Tours Sdn Bhd.

Beliau berkata, ekoran penahanan terbabit, pihak polis kemudiannya menyerbu sebuah kondominium di Sentul, dekat sini jam 4.15 pagi Isnin.

Dalam serbuan kedua itu, katanya, seorang wanita berusia 57 tahun ditahan berhubung kes sama.

Menurutnya, pihak polis telah merampas sebuah kereta Mercedes bersama kunci, sebuah telefon bimbit dan sekeping pasport dalam serbuan tersebut.

Jelas beliau, siasatan awal mendapati wanita tersebut merupakan seorang pekerja di sebuah syarikat insurans.

Bagaimanapun katanya, wanita tersebut tidak mengakui penglibatannya dalam kes penipuan pelaburan i-Serve.

“Kedua-dua suspek telah ditahan dan akan dibawa ke Mahkamah Majistret Jalan Duta Kuala Lumpur pada pagi ini bagi permohonan reman,” ujarnya. – Sinar Harian

Author

Admin

View all posts

View all posts


Batik Air kesal dengan kelewatan, baucar istimewa kepada penumpang terkesan

KUALA LUMPUR: Syarikat penerbangan Batik Air, yang sebelum ini dikenali sebagai Malindo Air, hari ini menyuarakan rasa kesal dengan kelewatan pelepasan penerbangannya dari Lapangan Terbang Antarabagsa Kuala Lumpur (KLIA) Jumaat lepas, yang amat menyusahkan ramai penumpang.

Batik Air dalam kenyataan hari ini berkata, sehubungan itu pihaknya akan menghubungi semua penumpang yang terkesan, bagi menyampaikan baucar istimewa secara percuma kepada mereka.

“Punca insiden sedang disiasat, dan kami akan terus berusaha membaiki sebarang kelemahan dalam operasi kami, untuk sentiasa menambah baik penyampaian perkhidmatan kami kepada pelanggan.

“Kami amat kesal dengan kelewatan yang mengakibatkan rasa tidak selesa kepada penumpang dan kaum keluarga masing-masing,” menurut kenyataan itu.

Menurutnya baucar makan disediakan semasa kelewatan, namun kemudahan lain seperti penginapan tidak dapat disediakan kerana kemudahan bilik hotel yang sudah habis ditempah, dan tiada outlet makan dibuka di terminal itu selepas tengah malam.

“Kami tidak berniat untuk mengakibatkan sebarang kelewatan yang berlarutan, dan kami ingin memberi jaminan kepada orang ramai bahawa keadaan ini telah diperbetulkan, dan operasi kami di terminal telah kembali normal,” menurutnya.

Semalam Menteri Pengangkutan, Anthony Loke menggesa Batik Air memohon maaf dan memikul tanggungjawab terhadap insiden itu.

Loke dilaporkan berkata demikian malam tadi sebagai jawapan kepada Twitter seorang pengguna bernama Mohd Firdaus Jailan (@firdausjailan) yang berkata, beliau terkandas di KLIA selama lebih tujuh jam disebabkan kelewatan.

“Salam Saudara Firdaus, saya dah hubungi pengurusan @malindoair… mereka akan hubungi semua penumpang yang terjejas untuk memohon maaf dan mengambil tanggungjawab,” jawapan Loke.

Tweet video Firdaus meraih lebih sejuta perhatian apabila ia memaparkan penumpang yang terkandas tidur di bangku berhampiran dengan pintu pelepasan. – BERNAMA


Letupan di Pandan Indah: Suami isteri didakwa bunuh pelayan

KUALA LUMPUR: Sepasang suami isteri dihadapkan ke Mahkamah Majistret di sini, hari ini, atas pertuduhan membunuh seorang pelayan restoran selepas bungkusan yang ditinggalkan di atas bonet kereta lelaki itu meletup, Disember lepas.

Khor Swee Boon, 33, dan isterinya Ng Hui Yee, 30, didakwa bersama-sama membunuh Cho Lim Fong, 29, di depan sebuah restoran di Jalan Pandah Indah 1/22, Pandan Indah di sini, pada 8.55 malam, 29 Disember 2022.

Pertuduhan adalah mengikut Seksyen 302 Kanun Keseksaan dibaca bersama Seksyen 34 kanun sama, yang memperuntukkan hukuman mati, jika sabit kesalahan.

Khor dan Ng mengangguk faham selepas pertuduhan dibacakan di hadapan Majisret Nurmaizan Rahim, namun tiada pengakuan direkodkan kerana kes bunuh di bawah bidang kuasa Mahkamah Tinggi.

Peguam RSN Rayer yang mewakili kedua-dua tertuduh memohon jaminan diberikan kepada Ng atas alasan wanita itu perlu menjaga dua anak berusia lima dan tujuh tahun dan kini berada di bawah jagaan ibu bapanya.

Timbalan Pendakwa Raya Nurul Ameera Sam Kamaruddin membantah permohonan itu dengan menyatakan tiada keadaan khas yang membolehkan mahkamah membenarkan jaminan.

Mahkamah kemudian menolak permohonan jaminan itu dan menetapkan 23 Mac untuk sebutan semula kes. – BERNAMA


JPS ramal banjir di Rompin pada Khamis

KUANTAN: Jabatan Pengairan dan Saliran (JPS) meramalkan kemungkinan berlakunya banjir di dua lokasi di Rompin mulai 6 petang, Khamis ini.

JPS dalam kenyataan hari ini berkata, lokasi yang diramal banjir ialah Kampung Buluh Nipis dan Felda Selancar serta kawasan sekitarnya.

Ramalan itu adalah berdasarkan amaran hujan berterusan oleh Jabatan Meteorologi Malaysia pada hari ini, dan hasil simulasi model ramalan banjir.

“Banjir yang diramalkan boleh berlaku lebih awal atau lewat dari masa yang dijangkakan.

“Amaran ini dikeluarkan bagi membolehkan semua penduduk terutamanya di kawasan dijangka banjir berwaspada dan mematuhi arahan pihak berkuasa atau agensi pengurusan bencana banjir,” menurut kenyataan itu.

Untuk maklumat lanjut, orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir. – BERNAMA


Enam keluarga mangsa kebakaran dapat rumah bernilai RM66,000

BAGAN DATUK: Enam keluarga mangsa kebakaran yang turut membabitkan seorang warga emas Orang Kurang Upaya (OKU) rentung di Jalan Bagan Ikan, di sini, minggu lalu, akan menerima rumah baharu bernilai RM66,000 setiap satu.

Timbalan Perdana Menteri, Datuk Seri Ahmad Zahid baru-baru ini membuat tinjauan di lokasi kebakaran tersebut.

Dalam tinjauan itu, beliau turut menyampaikan bantuan kepada keluarga yang terkesan.

“Luluh hati melihat keadaan rumah terbakar di Bagan Ikan yang telah memusnahkan enam buah rumah minggu lalu dan seorang lelaki warga emas turut terkorban setelah terperangkap di dalam rumah.

“Berat mata memandang berat lagi bahu yang memikul. Lebih-lebih lagi dalam keadaan mereka semua sedang menyambut perayaan Tahun Baharu Cina.

“Semoga bantuan ini dapat segera membantu keluarga yang terkesan,” katanya menerusi akaun Facebook rasminya hari ini.

Tambah beliau, setiap rumah berkenaan berkeluasan 660 kaki persegi.

Untuk rekod, pada 16 Januari lalu, dalam kejadian kebakaran, mangsa, Ong Chock Seng, 80 tahun, yang juga pengguna kerusi roda gagal menyelamatkan diri dalam kebakaran pada kira-kira 6.45 pagi.

Ketua Polis Daerah Hilir Perak, ACP Ahmad Adnan Basri berkata, Ong ketika itu bersendirian sementara anak dan cucunya keluar sarapan.

Author

Diyana Rahip

View all posts

View all posts


Majlis MUDA di Muar diganggu lagi, kali ini dibaling mercun, botol

MUAR: Majlis Parti MUDA yang diadakan di MUAR menerima provokasi sekali lagi tetapi kali ini sehingga dibaling mercun oleh sekumpulan pemuda yang menyembunyikan identiti mereka.

Menerusi perkongsian di Twitter, ramai ahli MUDA termasuk Presidennya, Syed Saddiq Syed Abdul Rahman berkongsikan hantaran video dan gambar kejadian yang berlaku pada Malam Mesra Muo di Bangunan Yong Sheng Banquet Hall pada malam semalam.

“Saya adakan majlis makan malam sahaja. Kenapa perlu ada provokasi lagi? Bukan saya buat apa-apa pun. Bila ahli MUDA tanya, ‘datang dari mana?’, mereka mula mengganas.

“Baling botol, baling mercun, rosakkan kereta tetamu. Terima kasih banyak-banyak abang Polis Diraja Malaysia (PDRM) tolong,” kata Syed Saddiq di Twitternya.

Video yang dikongsikan menunjukkan kumpulan provokasi tersebut membaling botol dan mercun ke arah kawasan majlis tersebut serta merosakkan kereta tetamu majlis.

Menurut MUDA, walaupun kesemua daripada kumpulan tersebut memakai pelitup muka, MUDA sempat merakamkan gambar mereka dan nombor plat kenderaan yang dinaiki mereka.

MUDA juga mengesahkan telah membuat laporan polis berhubung kejadian tersebut dan menyerahkan segala bukti terkumpul kepada pihak polis.

“Hentikan budaya provokasi ini. Lagi kami ditekan, lagi kami melawan! Kami di sini untuk membina Malaysia yang bersatu dan makmur untuk semua,” tegas Syed Saddiq lagi.

Author

Faridah Amiratul

View all posts

View all posts


KKM sasar bentang Kertas Putih di Parlimen pertengahan tahun ini

KUALA LUMPUR: Kementerian Kesihatan (KKM) menyasarkan pembentangan Kertas Putih Kesihatan di Parlimen pada pertengahan tahun ini.

Menteri Kesihatan, Dr Zaliha Mustafa berkata, beliau meletakkan sepenuh komitmen untuk memastikan kandungan Kertas Putih itu dapat dilaksana dan direalisasikan.

“Bagi saya apa yang digariskan di dalam Kertas Putih Kesihatan sangat bertepatan dengan visi dan misi saya selaku Menteri yang menerajui suatu kementerian yang penting dan utama seperti KKM,” menurutnya dalam hantaran di laman Facebook malam tadi.

Beliau berkata, sesi perbincangan dan bertukar pandangan bersama Majlis Penasihat Kertas Putih Kesihatan juga telah diadakan petang tadi.

“Anggota Majlis Penasihat juga menyatakan komitmen mereka untuk seiring bersama saya dalam terus memberikan pandangan sehingga impian untuk memastikan Kertas Putih ini dibentangkan di Parlimen tercapai,” katanya.

Dr Zaliha berkata, libat urus bersama pemegang taruh dan pihak berkepentingan juga akan terus dilakukan sehingga Kertas Putih Kesihatan benar-benar mantap serta sedia untuk dilaksanakan sejurus selepas pembentangan di Parlimen.

Kertas Putih Kesihatan adalah dokumen yang bertujuan mengukuhkan sistem kesihatan negara secara menyeluruh agar perkhidmatan kesihatan lebih saksama, berkualiti tinggi, mudah diakses dengan kos berpatutan dan mampan untuk jangka panjang. – BERNAMA


27 penyelesaian teknologi bantu tangani isu sekuriti makanan, sedia dilaksanakan

KOTA TINGGI: Sebanyak 27 daripada 46 penyelesaian teknologi untuk membantu dalam menangani isu sekuriti makanan negara, tersedia untuk dilaksanakan segera, kata Menteri Sains, Teknologi dan Inovasi (MOSTI) Datuk Seri Dr Adham Baba.

Beliau berkata penyelesaian teknologi yang dikenal pasti itu terbahagi kepada beberapa kluster iaitu biji benih; biobaja dan baja penggalak; penggunaan dron dan robotik; perkhidmatan ujian dan aplikasi Internet kebendaan (IoT); akuakultur serta makanan ternakan.

Adham berkata antara penyelesaian diketengahkan ialah penggunaan automasi sistem fertigasi, pertanian menegak dan akuaponik yang diganding bersama aplikasi kecerdasan buatan, seterusnya mengurangkan kos operasi melalui Panel Tenaga Suria Nano.

Langkah ini katanya mampu merancakkan industri agropertanian dan memastikan kesinambungan industri agromakanan.

“Kluster yang MOSTI gerakkan bersama Kementerian Pertanian dan Industri Makanan serta kerajaan bagi memastikan sebahagian dari tugasan kita ialah menggunakan teknologi terkini.

“Kita juga telah berkolaborasi dengan pembekal teknologi yang kini telah buat kesedaran bagaimana ia dapat digunakan secara langsung dan tidak langsung,” katanya kepada pemberita selepas merasmikan program Bazar Komuniti Kejora & Kejora Santun Usahawan di Dewan Bandar Tenggara Kejora, di sini, hari ini.

Ahli Parlimen Tenggara itu juga berkata usaha untuk membangunkan teknologi berkaitan tanaman akan terus diusahakan membabitkan pemain utama seperti pengusaha, pihak industri dan ahli akademik bagi membantu menangani isu-isu semasa negara dengan segera.

“Kita (juga) akan terus membangunkan teknologi masyarakat atau yang boleh kita bekerjasama dengan pihak antarabangsa.

“Setakat ini, 27 (penyelesaian teknologi) yang tersedia, kita sudah ada bukti dan dipamerkan dan boleh digerakkan atau dilaksanakan terutama teknologi biobaja di mana kos bio baja itu dapat dikurangkan berbanding kaedah sekarang,” katanya.

Bulan lepas, Dr Adham dilaporkan sebagai berkata sebanyak 46 penyelesaian teknologi telah dikenal pasti tersedia untuk membantu dalam menangani isu sekuriti makanan.

Menurutnya, MOSTI menawarkan senarai inventori teknologi di bawahnya yang boleh digunakan segera bagi tujuan itu; dan kepakaran lebih 800 saintis Akademi Sains Malaysia juga boleh dimanfaatkan dalam mengenal pasti serta memadankan kaedah penyelesaian terbaik berlandaskan teknologi. – BERNAMA


Lelaki belasah ‘rider’ di Klang kena cekup, positif dadah

KLANG: Tindakan seorang lelaki yang memukul penghantar makanan menerusi satu video tular baru-baru ini mengundang padah, apabila suspek bersama dua lagi rakannya diberkas pada Isnin.

Ketua Polis Daerah Klang Selatan, Asisten Komisioner Cha Hoong Fong berkata, tiga lelaki warga tempatan berumur 28 hingga 39 tahun yang merupakan pekerja trak penunda itu ditahan di sekitar daerah ini kira-kira jam 6.30 petang.

“Saringan air kencing yang dijalankan mendapati suspek utama terbabit positif dadah jenis methamphetamine.

“Selain itu, semakan dijalankan turut mendapati ketiga-tiga suspek mempunyai rekod berkaitan dadah,” katanya menerusi kenyataan pada Selasa.

Beliau berkata, orang ramai yang mempunyai sebarang maklumat lain berhubung kejadian tersebut boleh menyalurkannya kepada Ibu Pejabat Polis Daerah Klang Selatan di talian 03-33762222 atau mana-mana balai polis berhampiran.

“Kertas siasatan akan dilengkapkan dalam masa terdekat sebelum dirujuk kepada Timbalan Pendakwa Raya untuk tindakan selanjutnya.

“Kes disiasat bawah Seksyen 323/427 Kanun Keseksaan dan Seksyen 15 (1) (a) Akta Dadah Berbahaya 1952,” katanya.

Pada Ahad, seorang penghantar makanan dibelasah selepas didakwa membunyikan hon terhadap sebuah kereta, yang dinaiki sekumpulan lelaki di persimpangan lampu isyarat Jalan Langat-Klang, menghala ke Klang.

Kejadian yang kemudiannya tular di media sosial itu menimbulkan kecaman netizen, seterusnya meminta agar suspek terlibat segera diberkas pihak polis.

Author

Fazleen Safina Abd Jamil

View all posts

View all posts


RM1.4 juta lesap, pesara diperdaya ‘pekerja kurier’, ‘pegawai polis’

CYBERJAYA: Nasib malang menimpa seorang pesara wanita apabila kerugian sebanyak RM1.4 juta setelah diperdaya ‘phone scam’ yang menyamar sebagai pekerja syarikat kurier dan pegawai polis sejak tiga tahun lalu.

Menurut Ketua Polis Perak, Datuk Seri Mohd Yusri Hassan Basri, mangsa berusia 62 tahun itu ditipu individu terbabit sejak Mac 2020, dengan membuat panggilan telefon kononnya bungkusan miliknya bermasalah.

“Polis Perak menerima laporan dariapda wanita tersebut pada 12 September (semalam) berhubung kes itu.

“Pada 27 Mac 2020, semasa mangsa berada di rumah di Taman Wah Keong, di sini, mangsa menerima panggilan telefon daripada seorang individu yang tidak dikenali.

“Suspek memperkenalkan diri sebagai pekerja syarikat kurier dan menipu bahawa mangsa mempunyai satu bungkusan yang bermasalah.

“Kemudian, mangsa telah membuat pengesahan kepada nombor telefon palsu kononnya dari Ibu Pejabat Polis Kontinjen Sabah yang diberikan oleh pekerja syarikat kurier,” katanya dalam kenyataan pada Rabu.

Tambah beliau, individu yang menyamar sebagai pegawai polis itu turut memberitahu mangsa terbabit dalam kes jenayah pengubahan wang haram dan dadah.

Lebih mencemaskan mangsa apabila ditunjukkan dokumen waran tangkap mahkamah atas namanya sehingga menyebabkan dia mempercayai perkara terbabit.

“Sepanjang urusan mangsa dengan ‘Ibu Pejabat Polis Kontinjen Sabah’, dia telah berkomunikasi dengan lima suspek yang menyamar sebagai pegawai polis dengan perwatakan berlainan.

“Mangsa telah mendedahkan semua maklumat sulit tentang akaun bank dan akaun dompet digital (digital wallet) kepada kesemua suspek serta mengikut arahan membuat pemindahan wang ke pelbagai akaun bank milik individu lain,” katanya.

Menurutnya, mangsa mula sedar tentang penipuan itu setelah menunggu sekian lama kononnya seorang suspek tersebut akan datang berjumpa dengan pengadu di Ipoh sejak tahun 2020 lagi.

Susulan itu, mangsa mengalami kerugian kira-kira RM1,417,019.84 dalam bentuk wang dan USDT.

Maklum Mohd Yusri, kes tersebut disiasat mengikut Seksyen 420 Kanun Keseksaan.

“Sehubungan itu, sekali lagi polis Perak ingin memberi amaran kepada masyarakat umum supaya sentiasa berwaspada terhadap panggilan telefon yang mencurigakan.

“Khususnya panggilan telefon yang kononnya dari agensi kerajaan.Orang ramai diingatkan bahawa agensi kerajaan tidak akan meminta maklumat akaun bank peribadi daripada orang awam, mahupun meminta orang awam untuk melakukan pemindahan atau pembayaran wang ke akaun bank lain,” katanya.

Orang ramai boleh menyemak akaun bank dan nombor telefon yang mungkin terbabit dalam kes penipuan melalui pautan https://semakmule.rmp.gov.my.

Author

Diyana Rahip

View all posts

View all posts


Peranan utama tadbir institusi Islam perlu bebas pengaruh politik – Sultan Sharafuddin

KUALA LUMPUR: Sultan Selangor, Sultan Sharafuddin Idris Shah bertitah supaya peranan utama mentadbir institusi agama Islam diserahkan kepada golongan ulama dan profesional yang bebas daripada sebarang pengaruh parti politik.

Baginda bertitah dalam hal ini, Majlis Kebangsaan Bagi Hal Ehwal Agama Islam (MKI) berperanan memastikan mereka yang dilantik mampu melaksanakan tanggungjawab selari tuntutan al-Quran dan Sunah Rasulullah SAW.

“Seharusnya syiar Islam diletakkan di tahap yang tertinggi, lebih tinggi daripada persaingan yang mungkin boleh mengakibatkan pertelagahan dan perpecahan ummah,” titah baginda selaku Pengerusi MKI sempena mesyuarat MKI ke-69 di Istana Melawati, Putrajaya pada Isnin.

Dalam hal sama, Sultan Sharafuddin menzahirkan ucapan terima kasih kepada Perdana Menteri Datuk Seri Anwar Ibrahim bagi pihak Majlis Raja-raja atas pelantikan Menteri Hal Ehwal Agama di Jabatan Perdana Menteri daripada kalangan bukan ahli politik.

Baginda bertitah, ia dapat menjamin prinsip pengasingan kuasa yang termaktub di dalam Perlembagaan Persekutuan berkaitan pentadbiran agama Islam di antara eksekutif dan Raja-raja Melayu dipelihara, sesuai dengan prinsip Demokrasi Berparlimen Raja Berperlembagaan.

“Dengan pelantikan Menteri Hal Ehwal Agama yang baharu ini adalah diharapkan hubungan kerjasama antara Persekutuan dan negeri-negeri dalam hal pentadbiran agama Islam akan terjalin lebih erat selari ajaran al-Quran dan Sunah Rasulullah SAW,” titah baginda.

Sesungguhnya, titah Sultan Selangor, martabat Institusi Raja-Raja Melayu berada di atas sebarang percaturan parti politik kerana Institusi Raja-Raja Melayu ialah pemegang amanah yang menjadi tonggak kesetiaan rakyat.

Baginda turut menzahirkan harapan agar mesyuarat MKI hari ini akan menjadi titik tolak penting dalam usaha mengembalikan peranan mentadbir agama Islam kepada pihak yang berhak.

“Besarlah harapan beta agar semua pihak dapat menghormati peruntukan Perlembagaan Persekutuan yang menjamin hak dan kuasa Raja-Raja Melayu.

“Beta yakin dengan bermulanya lembaran baru ini, Majlis Raja-Raja sebagai suara Raja-Raja Pemerintah di Malaysia dapat memainkan peranan sewajarnya untuk memajukan pentadbiran Islam di peringkat Persekutuan dan membolehkan hubungan lebih akrab dengan negeri-negeri,” titah baginda.

Sultan Sharafuddin juga berharap agar setiap wakil rakyat dan menteri akan menumpukan usaha menyelesaikan pelbagai kemelut yang sedang dihadapi rakyat serta mengembalikan kemakmuran dan kegemilangan negara sebagaimana yang telah diamanahkan.

“Beta menyeru agar kesemua pihak memberikan sokongan dan dukungan padu kepada usaha mendaulatkan Islam dan memperkasakan MKI dan meletakkan pentadbiran Institusi Agama Islam di peringkat Persekutuan pada landasan yang sepatutnya.

“Wakil-wakil di negeri masing-masing juga hendaklah mengusulkan apa-apa cadangan yang telah dilaksanakan di peringkat negeri yang sesuai dikongsikan untuk kepentingan bersama bagi negara kita dan umat Islam,” titah baginda.

Sultan Sharafuddin juga berpesan kepada ahli MKI supaya menghormati pandangan negeri-negeri dan menjaga hubungan baik Persekutuan dengan negeri-negeri agar pentadbiran agama Islam di negara ini dapat berjalan licin dan penuh persefahaman.

Baginda bertitah bahawa jaminan diberikan perdana menteri untuk tidak mengiktiraf golongan lesbian, gay, biseksual dan transgender (LGBT) dan mengenai konsep negara sekular adalah bertepatan pada waktunya bagi memberi keyakinan kepada rakyat bahawa kerajaan serius dalam memelihara prinsip Islam berteraskan kepada Ahli Sunnah Wal Jamaah. – BERNAMA


Saya hampir putus asa untuk dibawa keluar dari Gaza – Nurul Ain

KUALA LUMPUR: Tiga hari menunggu pintu sempadan Rafah dibuka, Nurul Ain Haron, 37, hampir putus asa untuk dibawa keluar dari wilayah bergolak Gaza, Palestin.

Berkongsi pengalamannya dengan Berita Harian, Nurul Ain berkata, beliau kali pertama menerima panggilan daripada wakil kedutaan Malaysia di Mesir.

“Saya dapat panggilan pada Khamis, 9 November jam 9 malam. Sepatutnya saya keluar hari Jumaat 10 November,” katanya hari ini.

Pada hari Jumaat itu, Nurul Ain berkata, beliau bersiap dan sudah menunggu di pintu sempadan Rafah seawal jam 7 pagi.

“Masa tunggu di pintu sempadan, duta Malaysia pun tunggu sama di sebelah sana (Mesir)… tapi pintu tak buka.

“Saya tunggu dari jam 7 pagi hingga 5 petang… tapi pintu tidak dibuka jadi saya baliklah ke rumah kakak ipar semula,” katanya.

Menurut Nurul Ain, alasan yang dimaklumkan kepadanya ialah kerana pada hari itu tiada ambulans yang masuk dari Utara Gaza.

Keesokannya, Sabtu 11 November Nurul dan suaminya Muhammad Adnan Shaat, 33, menerima satu lagi panggilan daripada kedutaan yang menyatakan sempadan Rafah akan dibuka.

“Kami memberitahu pegawai kedutaan tersebut, kos untuk ke sempadan adalah lebih kurang 100 Shekel dan 100 Shekel itu dalam RM100. Kami tak mahu membazir, kami minta mereka maklum kepada kami jika sempadan sudah dibuka,

“Namun sekali lagi sempadan Rafah tidak dibuka dan kami terus menunggu,” katanya.

Pada malam yang sama, Nurul dan Muhammad mendapat berita gembira yang pintu sempadan akan dibuka dan keesokannya mereka terus menuju ke sempadan Rafah dan berjaya melintasi sempadan jam 8.20 malam pada Ahad, 12 November lalu.

Menurut Nurul ketika menerima maklumat nama beliau dan suami tersenarai sebagai individu yang dibenarkan keluar dari sempadan, perasaannya bercampur baur antara syukur dan sedih.

“Kami gembira, syukur Alhamdulillah tetapi pada masa sama, kami bersedih mengenangkan nasib keluarga yang ditinggalkan,” katanya.

Sepanjang jalan dari rumah kakak iparnya yang terletak kira-kira 30 minit perjalanan ke sempadan Rafah, Nurul Ain berkata, beliau dapat lihat kekecohan dan kemusnahan yang amat dahsyat.

“Sukar nak digambarkan, saya nampak dekat Western Union orang bergaduh berebut nak ambil duit, ada rumah sudah hancur dan saya dapat lihat bagaimana orang ramai berebut-rebut nak beli roti, orang berebut nak ambil air.

“Bagi saya, kehidupan di Gaza amat sukar, saya rasa jika saya tak keluar, bagaimana saya mahu bantu kerana di sana sudah tidak ada apa-apa,” katanya.

Nurul Ain berkata, keluarga mentuanya sering berpesan untuk terus bersyukur untuk mereka, jangan lupakan mereka selalu dan jangan putus doa untuk mereka.

“Mereka pesan kepada saya, walaupun sudah berada di luar Gaza, saya mesti teruskan kerja yang saya mula di sana, membantu warga Palestin.

“Saya amat terharu keluar mentua menerima saya, mereka sayangkan saya walaupun kami baru pertama kali bertemu sejak saya berkahwin dengan suami lebih enam tahun lalu,” katanya.

Nurul Ain berkata, sejak dimaklumkan dibenarkan pulang, beliau sudah mengemas bagasi dan bersedia untuk melintasi sempadan.

Ditanya apa yang dibawa keluar bersama, Nurul berseloroh menyatakan selain kenangan dan trauma, beliau ada membawa dua beg pakaian kotor dan sedikit ole-ole untuk kenangan.

Nurul Ain juga bergurau sebagai wanita biasa, beliau tidak melepaskan peluang untuk membeli sedikit buah tangan dan cenderahati untuk dirinya dan keluarga.

“Saya ada bawa pulang telekung dari Palestin untuk Ibu saya, Mastura Yusof, dan rantai kunci untuk awak (wartawan),” katanya sambil ketawa.

Nurul Ain dan Muhammad selamat tiba di Lapangan Terbang Antarabangsa Kuala Lumpur (KLIA) pada Selasa, 14 November lalu setelah terkandas lebih 42 hari sejak 1 Oktober lalu di Khan Yunis, Gaza.

Nurul dan suaminya ke Gaza untuk menziarahi keluarga kerana suaminya sudah sembilan tahun tidak bertemu keluarga dan Nurul sendiri belum pernah bertemu keluarga mentuanya sejak mendirikan rumah tangga enam tahun lalu. – Berita Harian

Author

Media Variasi

View all posts

View all posts


Tiada ‘roadtax’, lori sampah dipandu warga asing kena sita di Nilai

SEREMBAN: Sebuah syarikat pembersihan sanggup menanggung risiko, dengan menggaji warga asing tanpa lesen memandu (CDL) dan lesen memandu vokasional (GDL) sebagai pemandu lori sampah.

Tindakan itu mengundang padah apabila lori sampah dipandu warga Indonesia itu disita ketika pemeriksaan di Kawasan Perindustrian Nilai, Nilai kira-kira jam 7 pagi Jumaat, selain pemiliknya turut disaman.

Pengarah JPJ Negeri Sembilan, Hanif Yusabra Yusuf berkata, pemeriksaan turut mendapati, lori dipandu itu tamat cukai jalan dan tiada perlindungan insurans.

“Penyitaan dibuat mengikut Seksyen 64(1) Akta Pengangkutan Jalan (APJ) 1987 kerana melakukan kesalahan tiada lesen memandu GDL, lesen kenderaan motor (LKM) tamat tempoh dan tiada insurans,” katanya dalam kenyataan pada Sabtu.

Hanif berkata, pemandu dan pemilik kenderaan disaman atas kesalahan berkenaan menurut Seksyen 26(1), 57, 23(1) dan 90(1) APJ 1987.

Beliau berkata, JPJ juga menyerahkan pemandu lori dan seorang kelindan yang gagal mengemukakan sebarang pengenalan diri kepada Jabatan Imigresen (Imigresen) untuk semakan dan tindakan lanjut.

“Penguatkuasaan ke atas pemandu warga asing akan dilaksanakan secara berterusan bagi memastikan mereka mematuhi peraturan dan undang-undang.

“Dalam masa sama, pengusaha syarikat pengangkutan diingatkan supaya menggaji pemandu mempunyai lesen memandu sah supaya tidak membahayakan pengguna jalan raya.

“Mereka juga perlu memastikan kenderaan yang digunakan dilengkapi LKM dan insurans,” katanya.

Author

Fazleen Safina Abd Jamil

View all posts

View all posts


Operasi trafik besar-besaran fasa dua di KL bermula Jumaat ini

KUALA LUMPUR: Polis Kuala Lumpur akan melaksanakan operasi Hormat Undang-undang Fasa dua dengan lebih tegas membabitkan kesalahan jalan raya di sekitar ibu negara bermula 15 sehingga 29 September.

Ketua Polis Kuala Lumpur, Datuk Allaudeen Abdul Majid berkata, operasi bersepadu itu dilaksanakan semula berikutan impak positif dalam kalangan pengguna terhadap kepatuhan peraturan jalan raya.

“Kita akan memfokuskan tujuh jenis operasi iaitu Op Parkir Haram, Op Halangan, Op Lampu Merah, Op Nombor Pendaftaran, Op Cermin Gelap, Op Motosikal dan Op Didik.

“Sebanyak 16 lokasi menjadi tumpuan termasuk Persimpangan Jalan Tun Razak, Persimpangan Jalan Tuanku Abdul Rahman, Persimpangan Jalan Raja Laut dan Persimpangan Jalan Sultan Ismail,” katanya pada sidang akhbar di Jalan Tun Tan Cheng Lock, di sini, hari ini.

Allaudeen berkata, pelaksanaan operasi turut dijalankan pada waktu puncak membabitkan 1,000 anggota terdiri daripada pegawai kanan dan rendah.

“Operasi itu melibatkan tiga agensi antaranya Jabatan Pengangkutan Jalan, Dewan Bandaraya Kuala Lumpur dan Jabatan Alam Sekitar,” katanya.

Menurut Allaudeen, dalam operasi fasa satu bermula 1 Julai hingga 31 Julai lalu, pihaknya mengutip sebanyak 157,000 saman atas pelbagai kesalahan lalu lintas.

“Pengguna jalan raya dinasihatkan untuk tidak mengabaikan tanda lalu lintas dan mematuhi peraturan jalan raya demi keselamatan semua pihak.

“Kita tidak akan berkompromi dengan mana-mana pihak yang terbabit dalam melakukan kesalahan jalan raya,” katanya. – Kosmo

Authors

Media Variasi

View all posts

Diyana Rahip

View all posts

View all posts

View all posts


PFAM terima laporan tunggakan gaji Sarawak United 4 bulan

Oleh: WAHYUDIN AL-BALINGI

PERSATUAN Pemain-Pemain Bolasepak Profesional Malaysia (PFAM) telah menerima laporan daripada beberapa orang pemain Sarawak United FC mengenai isu tunggakan gaji pemain yang pada ketika ini sudah memasuki empat bulan.

Pada 14 Jun yang lepas, pihak PFAM telah mula mengeluarkan notis kepada Sarawak United FC untuk tuntutan tunggakan kepada pemain yang telah melakukan aduan.

Menurut kenyataan di Facebook FAM, susulan turut diberikan kepada Sarawak United FC pada 8 Julai yang lepas.

“Walaupun telah menerima respon daripada pihak kelab untuk melunaskan tunggakan gaji, namun sehingga kini, tunggakan tersebut masih belum dijelaskan sepenuhnya.”

“Lebih mendukacitakan, pada bulan Jun yang lepas, para pemain terpaksa berhadapan dengan situasi menerima notis untuk mengosongkan tempat penginapan mereka kerana bayaran sewa tidak dilunaskan oleh pihak kelab,” kata kenyataan itu pada Rabu.

Jelas PFAM, pihak pengurusan kelab sewajarnya memberikan fokus sepenuhnya dalam menjalankan tanggungjawab mereka bagi mengelakkan hukuman yang berat dikenakan terhadap pasukan.

“PFAM memandang serius tentang isu tunggakan gaji pemain dan akan membawa perkara ini ke peringkat NDRC dalam masa yang terdekat,” katanya.

Author

Media Variasi

View all posts

View all posts


Teknologi 5G tidak bahaya, tiada laporan Eropah diterima

KUALA LUMPUR: Timbalan Menteri Komunikasi dan Multimedia, Datuk Zahidi Zainul Abidin menjelaskan tiada laporan diterima dari benua Eropah yang mendakwa teknologi 5G bahaya.

Beliau berkata demikian ketika ditanya benarkah dakwaan segelintir pihak bahawa ada kajian dari Eropah yang mendakwa 5G beri kesan kanser.

“Kami tidak menerima sebarang laporan dari Eropah yang mengatakan 5G bahaya.

“Saya nak maklumlan dari segi bahaya radiasi, radar lagi bahaya contohnya, kita pasang radar untuk kesan kapal terbang, itu lagi bahaya.

“Tetapi takkanlah kita hendak hentikan pengangkutan udara keluar masuk kerana gelombang radarnya lebih bahaya?

“5G tidak bahaya sangat, kita cuma tambah spektrum 5G iaitu jalur 700MHz, 3.5GHz dan 28GHz.

“Jika ada kajian, laporan mengesahkan ia bahaya, kita boleh batalkan.

“Sebenarnya permintaan 5G sangat tinggi, rakyat marah jika kerajaan tidak sediakan prasarana ini khususnya di kawasan padat penduduk seperti Lembah Klang, Pulau Pinang, kawasan industri, negara lain sudah buat tetapi Malaysia masih di belakang,” katanya kepada MEDIA VARIASI pada Jumaat.

Kementerian Kesihatan (KKM) mengesahkan sehingga kini tiada data klinikal yang membuktikan menara teknologi generasi kelima (5G) boleh menyebabkan barah.

Terdahulu, Timbalan Menteri Kesihatan 1, Datuk Dr Noor Azmi Ghazali berkata, ‘cerita’ menara telekomunikasi itu sudah lama dicanang sejak 20 tahun dahulu dan sehingga kini tidak data yang menyokong perkara itu.

Katanya, ia termasuk khabar angin berkenaan kesan radiasi daripada telefon bimbit yang diletakkan di telinga, boleh menyebabkan penyakit sama.

Terdahulu pada Khamis, Ketua Aktivis Persatuan Pengguna Islam Malaysia (PPIM), Datuk Nadzim Johan @Toqqi mencadangkan pembinaan menara 5G jauh dari penempatan dan tidak lebih daripada 28 gigahertz jika benar radiasinya boleh memudaratkan.

Katanya, masih ada kebimbangan dalam kalangan pengguna kesannya boleh menyebabkan kanser kerana dikatakan kelajuan 5G boleh capai 100 gigahertz namun belum ada kajian khusus di Malaysia.

PPIM menegaskan tidak menentang teknologi, malah memang galakkan jaringan internet yang lebih laju perlu ada kajian oleh universiti atau kementerian terbabit agar boleh menepis persepsi umum kata ia tidak selamat.

Author

Tun Puteh Wanti

View all posts

View all posts


Kepala kereta api penumpang dalam perjalanan dari Tumpat ke JB terbakar di Tanah Merah

TANAH MERAH: Bahagian kepala sebuah kereta api penumpang dalam perjalanan dari Tumpat ke Johor Bahru terbakar di Taman Tasek Kiara di sini malam tadi.

Ketua Balai Bomba dan Penyelamat (BBP) Tanah Merah, Mohd Zulkifli Osman berkata, pihaknya menerima laporan mengenai insiden itu pada 10.36 malam sebelum dua pegawai dan 10 anggota serta dua jentera FRT dikerah ke lokasi kejadian.

“Anggota bomba tiba di lokasi kejadian pada 10.39 malam dan mendapati bahagian kepala kereta api tersebut sedang terbakar.

“Api berjaya dikawal pada 11 malam,” menurutnya dalam kenyataan malam tadi.

Beliau berkata, kejadian telah menyebabkan pemandu kereta api Ekspres Rakyat Timuran itu cedera dan dibawa ke Hospital Tanah Merah untuk rawatan.

“Semua penumpang kereta api tersebut selamat. Punca kejadian masih dalam siasatan,” katanya.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Rogol remaja 14 tahun: Penceramah bebas diserah kepada Polis KL

SHAH ALAM: Seorang penceramah bebas yang disyaki merogol seorang remaja perempuan berumur 14 tahun akan diserahkan kepada Polis Kuala Lumpur hari ini.

Timbalan Ketua Polis Selangor, Datuk S. Sasikala Devi berkata, ia bagi membuat siasatan lanjut berhubung kejadian rogol yang dilaporkan turut berlaku di negeri itu.

“Hari ini reman tamat di Kuala Selangor dan reman lima hari itu tidak dilanjutkan. Suspek akan diserah ke kontingen Kuala Lumpur untuk siasatan bagi kes di sana,” katanya ketika dihubungi Bernama.

Sebelum ini, beliau berkata berdasarkan siasatan awal, perkenalan di antara suspek dan remaja bawah umur itu dipercayai bermula apabila mangsa menghubungi lelaki terbabit di media sosial bagi bertanyakan masalah agama sebelum hubungan terjalin sejak Mei tahun lepas.

Menurutnya lagi, berdasarkan laporan polis yang diterima membabitkan kes itu masih kekal empat iaitu dua di Selangor dan masing-masing satu di Kuala Lumpur dan Perak.

Pada 19 Julai lepas, penceramah bebas itu ditahan di Ibu Pejabat Polis Daerah (IPD) Kuala Selangor pada 4.50 petang dan disiasat mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.


Naikkan harga siling, pastikan industri beras menguntungkan – Johari Ghani

KUALA LUMPUR: Kerajaan perlu menumpukan kepada pembangunan industri beras di negara ini supaya menjadi industri yang menguntungkan, sekali gus menjadikan negara lebih berdikari.

Ahli Parlimen Titiwangsa, Datuk Seri Johari Abdul Ghani berkata, untuk itu Kementerian Pertanian dan Keterjaminan Makanan perlu langkah untuk menggalakkan bidang pengeluaran beras kerana ia satu-satunya industri yang membolehkan kita tidak bergantung kepada negara lain.

Mengambil contoh industri kelapa sawit, Johari berkata, apabila ia dilihat mendatangkan keuntungan, syarikat besar turut terbabit dalam membangunkannya, sehingga Malaysia menjadi pengeksport kedua terbesar di dunia.

“Apa yang paling penting, kita nak galakkan pesawah kita dan dia boleh mendapat keuntungan. Apabila syarikat besar tengok industri ini boleh menguntungkan, mereka akan sama-sama terbabit secara langsung untuk membangunkan industri beras ini.

“Sebagai contoh di Vietnam, pada awal 1980 mereka mengimport beras seperti kita, tapi kini sudah jadi pengeksport ketiga terbesar dunia kerana ada unsur keuntungan kepada industri dan pesawah.

“Jika kita cerita ‘kais pagi makan pagi, kais petang makan petang’, masalah bekalan beras ini akan terus berlanjutan dan keselamatan makanan bagi beras ini tidak akan boleh diatasi.

“Jika kita beri betul-betul tumpuan dan memastikan bekalan dan permintaan serta keuntungan atau jualan boleh mengatasi kos, saya percaya jika kita boleh buat dalam soal kelapa sawit, mengapa tidak boleh buat dalam soal beras,” katanya.

Beliau berkata demikian ketika perbahasan sesi penerangan oleh Menteri Pertanian dan Keterjaminan Makanan, Datuk Seri Mohamad Sabu berkenaan isu bekalan beras putih tempatan (BPT).

Dalam pada itu, Johari turut mencadangkan supaya kerajaan menyediakan subsidi bagi pembelian BPT untuk 3.2 juta isi rumah B40 jika harga beras itu dinaikkan, bagi membantu golongan berkenaan.

“Kita nak kalau boleh dijual (dengan harga lebih tinggi dari harga siling), biar ia naik sebab ia menggalakkan petani untuk terus menanam padi kerana mereka tahu, ia boleh mendapatkan keuntungan yang banyak.

“Contohnya, jika kita tetapkan siling RM2.60 per kilogram (kg) atau RM26 bagi 10 kg, kita boleh benarkan ia dijual, katakan RM32, maka ada jurang RM6.

“Saya kira, untuk selesaikan masalah isi rumah B40 dalam jangka masa pendek ini, jika RM6 (bagi setiap 10 kg) dan (penggunaan) 20 kg, didarab dengan 12 bulan, dalam RM460 juta subsidi setahun (diperlukan) untuk 3.2 juta isi rumah.

“Apabila beras sudah dapat diimport semula, maka subsidi ini boleh ditarik balik secara perlahan-lahan,” katanya.

Memberi maklum balas kepada cadangan subsidi itu, Mohamad menyifatkan ia sebagai amat baik dan akan memaklumkannya kepada Kementerian Kewangan esok, supaya dapat dimasukkan dalam Belanjawan 2024 yang akan dibentangkan Jumaat ini.

“Ini cadangan yang baik, yang membolehkan kita melihat kestabilan yang akan berlaku,” katanya. – Berita Harian

Author

Media Variasi

View all posts

View all posts


Dr Mahathir harap SPR terus haramkan telefon bimbit dalam pusat mengundi

ALOR SETAR: Pengerusi Parti Pejuang Tanah Air (Pejuang), Tun Dr Mahathir Mohamad berharap Suruhanjaya Pilihan Raya (SPR) dapat terus mengharamkan penggunaan telefon bimbit di dalam pusat mengundi pada Pilihan Raya Umum akan datang.

Menurut bekas Perdana Menteri itu perkara berkenaan dapat mengelak pengundi daripada ‘membocorkan’ kertas undian mereka kepada pihak tertentu.

“Bila tidak bawa telefon bimbit di tempat mengundi, mereka tidak boleh dedahkan siapa yang mereka undi. Tetapi, kalau bawa telefon bimbit masuk, boleh ambil dan hantar gambar berkenaan kepada pihak tertentu.

“Jadi, orang luar boleh tahu siapa yang mereka undi. Kalau yang hendak bagi duit, tunjuk pangkah parti, jadi kena bagi duit dan apabila banyak sangat penggunaan duit ia akan mempengaruhi keputusan undi seseorang,” katanya.

Dr Mahathir berkata demikian ketika ditemui selepas mengundi di pusat pengundian di Sekolah Kebangsaan (SK) Titi Gajah, di sini kira-kira 10.55 pagi tadi. – BERNAMA


Perpaduan dalam laporan kewartawanan sukan perlu meluas, menonjol – SAM

PETALING JAYA: Semangat perpaduan negara melalui laporan kewartawanan sukan perlu lebih meluas dan menonjol.

Presiden Persatuan Penulis-penulis Sukan Malaysia (SAM), Norismadi Abd Manap melihat industri sukan pada sudut lebih meluas apabila membabitkan aspek perpaduan.

Ini kerana, sukan yang kurang popular juga perlu mendapat liputan tetapi dilaporkan dalam bentuk perpaduan.

“Kalau kita lihat, sukan sangat luas terutama sukan unity, tak kira di peringkat sekolah atau anak-anak kecil bermain bersama tanpa mengira bangsa, kaum dan agama. Ini satu benda perlu kita tonjolkan.

“Oleh sebab itu, dua kategori baharu diperkenalkan kali pertama pada program ini iaitu, Anugerah Perpaduan bagi kategori laporan media dan foto perpaduan mendapat sambutan menggalakkan.

“Jadi, kita akan cuba kembangkan kategori anugerah ini, yang lebih banyak menjurus kepada perpaduan,” katanya.

Beliau berkata demikian pada majlis Anugerah 100Plus Perpaduan SAM 2020/2021, di sebuah hotel terkemuka di sini.

Turut hadir, Menteri Perpaduan Negara, Datuk Halimah Mohamed Sadique; Timbalan Menteri Belia dan Sukan (KBS), Datuk Seri Ti Lian Ker serta Pengarah Perhubungan Kerajaan Industri dan Hal Ehwal Halal F&N Holding Berhad, Datuk Raffiq MD Ariff.

Pada majlis berkenaan, Anugerah Laporan Perpaduan Terbaik dinobatkan kepada Sayed Ismail Bin Mohd Marzauki & Abdul Rahman Khusaini dari TV3 dengan tajuk Demi Malaysia Azimat Yang Meresapi Jiwa Atlet manakala Anugerah Fotografi Perpaduan Terbaik dimenangi oleh Luqmanul Arif bin Abdul Karim dari CSN.

Mengulas lanjut, Norismadi berkata, SAM mendapat kerjasama Kementerian Perpaduan Negara menganjurkan anugerah perpaduan kali pertama itu dan ia akan diteruskan dalam program sama pada masa akan datang.

Secara keseluruhan, hampir 200 penyertaan diterima bagi 17 anugerah kewartawanan membabitkan lapan kategori masing-masing bagi tahun 2020 dan 2021, serta satu penghargaan tertinggi iaitu Anugerah Siebel, yang menawarkan hadiah wang tunai RM7,000.

Lapan kategori dipertandingkan adalah Laporan Berita Terbaik (media cetak), Laporan Berita Terbaik (media elektronik), Ulasan Berita Terbaik (media cetak), Ulasan Berita Terbaik (media elektronik), Laporan Khas Terbaik (terbuka) dan Fotografi Sukan Terbaik, serta Anugerah Perpaduan.

Selain itu, dua lagi kategori iaitu Anugerah Atlet Terbaik dan Atlet Para Terbaik 2020/2021 dijangka menjadi tumpuan bagi melihat siapakah atlet negara yang bakal dinobatkan sebagai pemenang.

Majlis anugerah itu menggabungkan dua edisi iaitu tahun 2020 dan 2021 dengan menawarkan keseluruhan hadiah wang tunai paling tinggi dalam sejarah penganjurannya bermula pada 1985 iaitu berjumlah RM109,000.

Author

Fhatihah Zakinan

View all posts

View all posts


Johor Darul Ta’zim berminat ‘pancing’ Falcao

SEMENTARA menunggu rundingan terakhir dalam menamatkan kontraknya dengan pasukan Vallecas, penyerang dari Colombia, Ramadel Falcao, 37, dia kini sudah pun bersedia untuk menghadapi kerjaya profesional baharu ini di Johor Darul Ta’zim.

Falcao kini sedang menilai tawaran yang diberikan kepadanya untuk menandatangani kontrak dengan juara sepuluh musim terakhir Liga Super Malaysia dan Juara bertahan Piala Malaysia 2022, Johor Darul Ta’zim atau lebih dikenali sebagai JDT, di bawah pengurusan Esteban Solari.

Menurut laporan Marca, pemilik JDT, Tunku Ismail Ibni Sultan Ibrahim (TMJ) berkata, JDT ingin menandatangani pemain di posisi sayap dari Colombia pada dua musim yang akan datang.

Sementara menunggu rundingan terakhir dengan pasukan Vallecas, penyerang itu sudah bersedia untuk mengharungi cabaran baru dalam kerjayanya.

Jika perpindahan ini menjadi kenyataan, ini akan menjadikan pasukan yang ke-10 yang diwakili Falcoa. Sebelum ini, Falcoa juga terpilih dalam senarai Peter Lim untuk memperkukuhkan pasukan Valencia.

Walaupun sebelum ini, TMJ yang turut merupakan sahabat rapat Peter Lim juga telah bercadang untuk memberi kelab Mestalla beberapa tahun yang lalu tapi tidak direalisasikan.

Kini TMJ dalam perancangan untuk meningkatkan bola sepak dan kelabnya dengan menandatangani pemain bintang antarabangsa dan telah menetapkan perjanjian kerjasama dengan syarikat Genova International dan Racing City Group yang diketuai oleh Morris Pagniello untuk terus berkembang.

Author

Muhammad Nor Fadzly Mahat

View all posts

View all posts


Mayat lelaki jatuh lereng bukit ditemukan dipercayai suspek jenayah

GEORGE TOWN: Polis Pulau Pinang mengesahkan penemuan mayat seorang lelaki dipercayai terjatuh dari tebing batu bukit berhampiran Taman Jesselton di sini pada awal pagi Sabtu, yang di percayai salah seorang suspek terlibat kes samun dan pecah rumah di negeri itu.

Ketua Polis Pulau Pinang, Datuk Khaw Kok Chin berkata, mayat lelaki tanpa dokumen pengenalan diri itu, ditemukan berada dalam keadaan tertiarap oleh sepasukan polis yang menjalankan operasi di kawasan tersebut pada 4.40 pagi.

“Sebelum penemuan mayat itu, sepasukan polis dari Bahagian Jabatan Siasatan Jenayah (D9) Ibu Pejabat Polis Kontinjen (IPK) Pulau Pinang bersama Pasukan Gerakan Am dari Batalion 1 dan 18, telah menjalankan tugas Op Rantau Dawai di kawasan Taman Jesselton tersebut, pada 12.30 tengah malam Sabtu.

“Semasa melakukan rondaan di dalam hutan berhampiran, pasukan polis telah terserempak dengan tiga orang lelaki iaitu suspek dalam operasi tersebut, kerana kesemua mereka berada dalam keadaan mencurigakan,” katanya dalam kenyataan hari ini.

Khaw berkata, pihak polis telah meminta tiga lelaki itu berhenti untuk diperiksa, namun mereka terus melarikan diri ke arah yang tidak ketahui kerana keadaan di dalam hutan tersebut gelap.

Beliau berkata, pasukan polis telah menjalankan operasi pencarian di sekitar kawasan tersebut, sebelum menemukan mayat lelaki dalam keadaan tertiarap dan tidak bergerak, di lereng bukit dalam hutan berkenaan.

Katanya, lelaki itu dipercayai terjatuh dari lereng bukit tersebut ketika cuba meloloskan diri bersama dua lagi rakannya, bagi mengelak ditahan pihak polis.

“Polis menemukan sebuah beg galas di sebelah mayat, yang mengandungi beberapa keratan dawai berwarna hijau selain beberapa barangan seperti alat pemotong, pemutar skru, pisau pemotong daging dan sarung tangan. Peralatan itu disyaki digunakan tujuan pecah rumah,” katanya.

Beliau berkata, berdasarkan siasatan awal, polis tidak menolak kemungkinan suspek bersama dua lagi rakannya yang meloloskan diri itu, terbabit dengan jenayah samun dan pecah rumah membabitkan kediaman elit di Taman Jesselton.

Khaw berkata, hasil bedah siasat mendapati, kematian lelaki itu berpunca daripada kecederaan kepala akibat terjatuh dari tempat tinggi dan kes diklasifikasi sebagai mati mengejut.

Beliau berkata, polis telah mengambil cap jari dan sampel asid deoksiribonukleik (DNA) bagi mengetahui identiti lelaki itu.

Difahamkan, lelaki yang maut itu disyaki salah seorang daripada ahli Geng Rantau Dawai yang aktif dalam kegiatan jenayah samun dan pecah masuk kediaman elit di sekitar GeorgeTown. – BERNAMA


Kanabis tidak akan diguna untuk tujuan rekreasi – KJ

BANGKOK: Menteri Kesihatan Khairy Jamaluddin pada Rabu memberi jaminan  kerajaan tidak akan membenarkan kanabis digunakan untuk tujuan rekreasi di Malaysia.

Khairy berada di Thailand untuk lawatan kerja empat hari bagi mengkaji amalan, kaedah penanaman, penyelidikan dan penggunaan kanabis untuk tujuan perubatan.

“Saya berada di Bangkok untuk memahami dengan lebih lanjut bukti klinikal dan rangka kerja kawal selia.

“Jika bukti klinikal menunjukkan bahawa kanabis selamat dan mujarab untuk digunakan bagi tujuan perubatan, kami akan menyediakan rangka kerja pengawalseliaan dan garis panduan amalan klinikal.

“Jangan khuatir, penggunaan kanabis untuk tujuan rekreasi tidak akan dibenarkan,” katanya menerusi hantaran di Instagram pada Rabu.

Catatan itu turut memuatkan gambar Khairy bersama Menteri Kesihatan Thailand Anutin Charnvirakul di sebuah pusat penyelidikan kanabis.

“Bersama rakan saya, Timbalan Perdana Menteri yang juga Menteri Kesihatan Awam, Anutin Charnvirakul menunjukkan produk CBD Thailand.

“Mereka telah membenarkan kanabis untuk tujuan perubatan,” kata Khairy.

Pada awal hari ini, Khairy melawat Siam Cannabis Land di Pattaya, dan beliau diberi taklimat serta melawat rumah hijau dan ladang penanaman terbuka yang menanam pelbagai jenis kanabis.

Projek bandar kanabis seluas 350 ekar dijangka memberi tumpuan kepada pembangunan produk kesihatan dan perkhidmatan perubatan yang komprehensif.

Pada 9 Jun, Thailand menjadi negara Asia Tenggara pertama yang membenarkan penanaman dan pemilikan kanabis untuk tujuan perubatan.

Pentadbiran Makanan dan Ubat-ubatan (FDA) Thailand mengeluarkan kanabis yang mengandungi tidak melebihi 0.2 peratus tetrahydrocannabinol (THC) daripada senarai narkotik yang diharamkan.

Bagaimanapun, pemilikan kandungan yang diekstrak seperti minyak dan hidangan seperti makanan dan minuman mengandungi lebih daripada 0.2 peratus THC masih diharamkan di Thailand.

THC adalah sebatian psikoaktif utama yang terdapat dalam kanabis. – BERNAMA


Bekas pengarah FTC diperintah bela diri atas 33 pertuduhan rasuah RM1.64 juta

KUALA LUMPUR: Mahkamah Sesyen di sini hari ini memerintahkan bekas Pengarah Urusan Felcra Training & Consultancy Sdn Bhd (FTC) membela diri atas 33 pertuduhan menggunakan kedudukan dengan memberikan pelbagai kontrak termasuk pembekalan barangan kepada menantu dan anaknya berjumlah RM1.64 juta.

Hakim Azura Alwi membuat keputusan itu selepas mendapati pihak pendakwaan berjaya membuktikan kes prima facie terhadap Rohaizat Ahmad, 58.

“Mahkamah telah mendengar dan meneliti secara penilaian maksimum terhadap keterangan saksi-saksi pendakwaan serta hujahan bertulis kedua-dua pihak.

“Berikutan itu anggapan di bawah Seksyen 23 (2) Akta Suruhanjaya Pencegahan Rasuah Malaysia (SPRM) 2009 berjaya ditimbulkan oleh pendakwaan yang kamu (Rohaizat) menggunakan jawatan dan kedudukan kamu untuk apa-apa suapan. Oleh itu kamu diperintahkan membela diri atas 33 pertuduhan tersebut,” kata hakim itu.

Azura dalam penghakimannya berkata mahkamah juga berpuas hati bahawa Rohaizat, di bawah Seksyen 23 Akta SPRM 2009 menggunakan kedudukan dan jawatannya bagi mendapatkan suapan bagi saudaranya.

Seramai 40 saksi pendakwaan dipanggil memberi keterangan pada perbicaraan yang bermula pada Januari 2020.

Hakim kemudian menetapkan prosiding bela diri kes itu berlangsung selama sembilan hari iaitu 22, 27 dan 28 Mac serta 3, 4, 5, 6, 17 dan 18 April.

Peguam Mohd Baharuddin Ahmad Kassim mewakili Rohaizat memaklumkan kepada mahkamah bahawa pihak pembelaan akan mengemukakan empat saksi termasuk anak guamnya yang memilih untuk memberi keterangan secara bersumpah di kandang saksi.

Pendakwaan dikendalikan Timbalan Pendakwa Raya Zander Lim Wai Keong.

Mengikut pertuduhan pertama hingga ke-16, tertuduh didakwa menggunakan jawatan dan kedudukan sebagai Pengarah Urusan  FTC untuk mendapatkan suapan bagi menantunya dengan melantik syarikat Al Maisan Enterprise milik menantunya sebagai pembekal kepada FTC antaranya peralatan elektronik, cenderahati, baju kurung, kemeja-T berkolar selain pengendali program latihan kemahiran.

Bagi pertuduhan ke-17 hingga ke-33, bapa kepada enam orang anak itu didakwa menggunakan jawatan dan kedudukan tersebut untuk mendapatkan suapan bagi anaknya dengan melantik syarikat milik anaknya iaitu Hexa Tech Pride sebagai pembekal  kepada FTC antaranya cenderahati korporat, telefon pintar, komputer riba, projektor, barangan elektronik dan konsultan program keusahawanan.

Kesemua pertuduhan yang melibatkan jumlah RM1.648,810.60 itu didakwa dilakukan di FTC, No 22 Jalan Rampai Niaga 4, Rampai Business Park di sini, antara 23 April 2014 hingga 29 Jun 2018.

Tertuduh didakwa melakukan kesemua kesalahan itu mengikut Seksyen 23 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama, yang memperuntukkan penjara maksimum 20 tahun, denda tidak kurang lima kali ganda atau RM10,000 mengikut mana-mana yang lebih tinggi. – BERNAMA


MHO gesa siasatan punca kematian Muhammad Izzat

PUTRAJAYA: Pertubuhan Kemanusiaan Malaysia (MHO) menggesa siasatan punca kematian rakyat Malaysia, Muhammad Izzat Abdul Wahab yang menjadi mangsa sindiket pemerdagangan manusia ketika dalam tahanan imigresen Myanmar.

Setiausaha Agung MHO, Datuk Hishamuddin Hashim berkata, pihaknya meminta ahli keluarga membuat laporan polis, Kedutaan Malaysia di Myanmar dan Kementerian Luar bagi menggesa siasatan telus untuk mengetahui punca sebenar.

Beliau berkata, Rabu lalu mangsa ada menghubunginya bagi mendapatkan bantuan dan pihaknya meminta wakil badan bukan kerajaan (NGO) di Thailand untuk menyelamatkan mangsa ketika ditahan.

Katanya, Muhammad Izzat dibawa ke pusat imigresen di Myanmar untuk urusan dokumentasi dan selepas itu beliau dilaporkan meninggal dunia disebabkan serangan jantung .

“MHO ada menghubungi ahli keluarga Muhammad Izzat dan mereka memaklumkan arwah tiada rekod penyakit jantung dan perkara ini menimbulkan tanda tanya sama ada benar atau tidak punca kematian disebabkan serangan jantung ataupun ada perkara lain yang ingin disembunyikan pihak berkuasa Myanmar,” katanya ketika dihubungi hari ini.

Semalam media melaporkan, Muhammad Izzat, 28, dari Kuantan, Pahang dipercayai menjadi mangsa sindiket penipuan pekerjaan diperdaya untuk ke Bangkok, Thailand pada 7 Oktober lalu sebelum dibawa ke Myanmar.

Beliau kemudiannya diselamatkan pihak NGO selepas meminta bantuan MHO dan kemudiannya diserahkan kepada pihak imigresen Myanmar untuk tujuan dokumentasi.

Bagaimanapun, Muhammad Izzat didakwa meninggal dunia ketika dalam tahanan di pusat imigresen Sabtu lalu.pi

Hisamuddin berkata, MHO akan mengadakan satu pertemuan bersama ahli keluarga Muhammad Izzat dan mengadakan sidang media petang ini bagi membincangkan tindakan selanjutnya.

Katanya, pihaknya juga akan melancarkan tabung bagi membantu menguruskan jenazah termasuk menghantar ahli keluarga arwah ke Myanmar.

“Setakat ini masih belum ada keputusan sama ada jenazah akan dibawa pulang ke tanah air atau dikebumikan di negara berkenaan dan ia bergantung kepada keputusan ahli keluarga,” katanya. – Berita Harian

Author

Media Variasi

View all posts

View all posts


Jumlah kanak-kanak 9.19 juta pada 2022

KUALA LUMPUR: Jumlah kanak-kanak di bawah umur 18 tahun dianggarkan 9.19 juta tahun ini terdiri daripada 4.75 juta lelaki dan 4.44 juta perempuan, menurut laporan Statistik Kanak-Kanak Malaysia 2022 dikeluarkan Jabatan Perangkaan Malaysia (DOSM) hari ini.

Ketua Perangkawan, Datuk Seri Dr Mohd Uzir Mahidin berkata, jumlah kanak-kanak itu meliputi 28.1 peratus daripada 32.65 juta jumlah penduduk Malaysia.

Komposisi kanak-kanak di bawah umur lima tahun pula adalah 2.39 juta atau 26 peratus daripada jumlah kanak-kanak di Malaysia dengan kanak-kanak lelaki 1.22 juta dan perempuan 1.17 juta.

Beliau berkata, Putrajaya merekodkan peratusan tertinggi kanak-kanak di bawah umur 18 tahun pada 2022 dengan 41.6 peratus daripada jumlah penduduk Putrajaya iaitu 0.12 juta, diikuti Kelantan (35.3 peratus) dan Terengganu (34 peratus) manakala Pulau Pinang mencatatkan peratusan terendah iaitu 23.4 peratus.

“Bagaimanapun, Selangor merekodkan bilangan kanak-kanak di bawah umur 18 tahun tertinggi di Malaysia iaitu 1.81 juta diikuti oleh Johor (1.12 juta) dan Sabah (1.06 juta) sementara bilangan paling rendah direkodkan di Labuan iaitu 0.03 juta,” katanya dalam kenyataan hari ini.

Bagi pelalian, Mohd Uzir berkata, empat liputan pelalian diberikan kepada bayi berumur kurang setahun mencatatkan penurunan pada 2021 iaitu Poliomyelitis (Polio), Diphtheria, Tetanus & Pertussis (DTP) dan Haemophilus Influenzae type B (HIB), masing-masing menurun 3.5 peratus kepada 94.2 peratus pada 2021 berbanding 97.7 peratus pada 2020.

Manakala Hepatitis B menurun 8.2 peratus kepada 93 peratus pada 2021 berbanding 101.2 peratus pada 2020 dan pelalian Bacillus Calmette-Guerin (BCG) pula kekal 98.8 peratus.

Katanya, certain conditions originating in the perinatal period kekal menjadi sebab utama kematian bagi kanak-kanak di bawah umur lima tahun pada 2021 iaitu 37 peratus diikuti dengan gangguan kongenital, deformasi dan kelainan kromosom (29.9 peratus), pneumonia (2.1 peratus), jangkitan COVID-19 (1.5 peratus) dan kemalangan kenderaan (1.1 peratus).

Penemuan dalam bidang pendidikan pula menunjukkan kadar peralihan enrolmen bagi peringkat rendah ke menengah rendah meningkat 1.5 peratus kepada 90.9 peratus pada 2021 berbanding 89.4 peratus pada 2020.

Kadar peralihan enrolmen bagi peringkat menengah rendah ke menengah atas juga meningkat 1.4 mata peratus kepada 99.3 peratus dalam tempoh sama manakala kadar peralihan enrolmen peringkat menengah atas ke lepasan menengah mencatatkan penurunan 0.7 peratus pada 2021 kepada 2.8 peratus berbanding 3.5 peratus pada tahun sebelumnya.

Mohd Uzir berkata daripada perspektif perlindungan kanak-kanak, bilangan mereka yang memerlukan pemeliharaan dan perlindungan meningkat 4.9 peratus kepada 6,144 orang pada 2021 berbanding 5,858 orang pada 2020.

“Kanak-kanak perempuan melebihi kanak-kanak lelaki iaitu masing-masing 4,005 orang dan 2,139 orang sementara bilangan kes kumulatif Orang Kurang Upaya (OKU) yang berdaftar pada 2021 ialah 148.0 ribu orang,” katanya. – BERNAMA


Gadis dikecam gara-gara bercakap kesat dalam video

CYBERJAYA: Seorang gadis dikecam teruk oleh warga net selepas videonya yang dipenuhi makian dan carutan tular dalam media sosial baru-baru ini.

Menerusi perkongsian video @malaysiaviralll, difahamkan, gadis itu bersikap demikian disebabkan tidak menjumpai kawasan parkir motosikal dalam sebuah pusat beli belah setelah berpusing di bangunan itu hampir satu jam.

“Aku datang sini pukul 5, 5.40 baru dapat parking,” kata gadis tersebut.

Malah, gadis tersebut turut menyatakan dia ada bertanya kepada pengawal keselamatan namun hampa dengan jawapan yang diberikan kerana dia tidak menjumpa sebarang papan tanda ke laluan parkir motosikal.

Rata-rata netizen meluahkan rasa kurang senang dengan kata kesat yang dikeluarkan olehnya sehingga dilabelkan tidak beradab.

“Orang sekarang memang ringan je mulut diorang mencarut dan post online. Aku nak mencarut online ni aku fikir banyak kali. Cringe satu hal, macam orang bodoh satu hal. Pastu aku fikir lagi, apa yang kat internet selamanya kat internet,” luah netizen.

“Macam mana eh dia mencarut panjang macam tu, aku paling tak suka mencarut sebab zaman kecik dulu kalau sebut “bodoh” pun mak aku jentik bibir sampai bengkak bibir  but as I grow older, I understand why she did that. A good lesson, learnt. Love you mom,” kongsi netizen.

“kalau camni punya perangai nak record pastu nak viral kan..tak pasal orang kecam kau adik. Pakai tudung, mulut macam apa jee. zaman sekarang ni, tak payah lah nak post macam ni. nampak bodoh kat diri sendiri je,” komen netizen.

Author

Nurul Ain Japri

View all posts

View all posts


Bersatu akan hantar surat kepada SPRM, mohon batalkan pembekuan akaun

CYBERJAYA: Parti Pribumi Bersatu Malaysia (Bersatu) akan menghantar surat kepada Suruhanjaya Pencegahan Rasuah Malaysia (SPRM) hari ini untuk memohon supaya pembekuan akaun parti itu dibatalkan.

Presidennya, Tan Sri Muhyiddin Yassin berkata, pembatalan perintah itu penting dalam memastikan pentadbiran Bersatu berjalan lancar dan komitmen kewangan parti itu dapat dilunaskan mengikut jadual.

“Bersatu akan hantar surat hari ini kepada SPRM supaya perintah pembekuan akaun Bersatu ini dapat dibatalkan.

“Kami sebagai pertubuhan politik tiada duit nak bayar gaji pentadbiran bukan untuk sebulan tetapi sepanjang masa.

“Kalau kata untuk tiga bulan, susah pegawai saya tiada gaji nak maintain pejabat dan sebagaianya. Ia memberi kesan kelicinan pengurusan parti untuk negara dalam Perikatan Nasional (PN),” katanya dalam sidang media yang turut disiarkan secara langsung di Facebook rasminya pada Khamis.

Tambah beliau, tindakan SPRM itu turut menjejaskan persiapan Bersatu bagi menghadapi Pilihan Raya Negeri (PRN) di enam negeri yang akan berlangsung tidak lama lagi kerana parti itu memerlukan dana untuk membiayai kempen pilihan raya.

Pada masa sama, Ahli Parlimen Pagoh itu turut menafikan dakwaan bahawa Bersatu sebelum ini menerima wang daripada dana Pakej Ransangan Ekonomi.

“Merujuk bank akaun Bersatu dibekukan, saya ingin menegaskan Bersatu tidak menerima sebarang wang daripada dana Pakej Ransangan Ekonomi bernilai RM92.5 billion seperti didakwa sesetengah pihak.

“Pada masa ini SPRM telah memperolehi penyata kewangan dan dokumen berkenaan kewangan Bersatu, saya percaya siasatan SPRM dijalankan profesional akan membersihkan nama Bersatu,” ujarnya.

Semalam, Ketua Pesuruhjaya SPRM, Tan Sri Azam Baki mengesahkan akaun parti Bersatu dibekukan.

Menurutnya, pembekuan akaun itu bagi membolehkan pihaknya menjalankan siasatan berhubung salah laku yang didakwa dilakukan pemimpin parti tersebut dipercayai melibatkan lebih RM300 juta.

Author

Diyana Rahip

View all posts

View all posts


Keputusan berkaitan kalimah Allah hanya khusus bagi Sarawak – PM

MELAKA:  Keputusan kes penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran adalah khusus untuk negeri Sarawak, kata Perdana Menteri, Datuk Seri Anwar Ibrahim.

Beliau berkata, kerajaan dan Kementerian Dalam Negeri (KDN) yang kalah dalam kes itu sebelum ini memfailkan rayuan terhadap keputusan itu.

“Ini khusus dalam kes Sarawak… ia tidak terpakai seperti di Melaka atau Pulau Pinang atau Selangor… itu kena faham,” katanya kepada pemberita selepas menghadiri sambutan Aidilfitri Perpaduan MADANI Masyarakat bersama Polis Diraja Malaysia (PDRM) peringkat Tangga Batu di Tanjung Minyak di sini hari ini.

Semalam, KDN dan Kerajaan Malaysia menarik balik rayuan terhadap keputusan Mahkamah Tinggi Kuala Lumpur yang memutuskan penganut agama Kristian boleh menggunakan kalimah ‘Allah’ dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis pemberhentian rayuan itu, yang difailkan pada 18 April lepas, menyatakan bahawa kedua-dua perayu tidak berniat meneruskan notis rayuan dikemukakan pada 12 Mac 2021 dan memberhentikan keseluruhan rayuan di Mahkamah Rayuan tanpa perintah terhadap kos.

Pada 10 Mac 2021, Mahkamah Tinggi membuat keputusan tersebut selepas membenarkan permohonan semakan kehakiman yang difailkan Jill Ireland Lawrence Bill, wanita suku kaum Melanau dari Sarawak yang beragama Kristian. – BERNAMA


Tiga pemain import masih sah milik TFC

KUALA NERUS: Tanda tanya mengenai status tiga pemain import Terengganu FC (TFC), Luke Woodland, Jordan Mintah dan Argzim Redzovic akhirnya terjawab apabila mereka disahkan masih kekal bersama pasukan itu sehingga musim ini.

Pengumuman itu dibuat oleh Ketua Pegawai Eksekutif Terengganu Football Club (TFCSB), Ab Rasid Jusoh, yang mengesahkan bahawa ketiga-tiga pemain tersebut masih memiliki kontrak setahun dengan TFC.

Menurutnya, walaupun ketiga-tiga pemain tersebut jarang beraksi dalam perlawanan musim lalu, mereka masih terikat dengan skuad Penyu kerana telah menandatangani kontrak dua tahun iaitu bagi musim 2022 dan 2023.

“Status Luke, Argzim dan Jordan, masih lagi pemain TFC kerana dah tandatangan kontrak dua musim. Cuma Luke adalah sesetengah pasukan yang nak pinjam dan sebagainya.

“Tetapi kita yakin Luke kalau berlatih betul-betul dan tiada kecederaan boleh bermain dengan baik. Sebab itulah peringkat pemilihan awal dahulu dia dimasukkan ke dalam pasukan,” katanya ketika ditemui selepas majlis menandatangani penajaan TFCSB bersama Sabasun HYPErRUNCIT Sdn Bhd di Pejabat TFCSB, di sini, hari ini.

Pada majlis itu. TFCSB menerima penajaan tunai sebanyak RM250,000 daripada Sabasun HYPErRUNCIT Sdn Bhd bagi mengharungi Liga Malaysia (Liga-M) dan Piala AFC.

Dalam pada itu, Ab Rasid berkata, pihaknya masih dalam proses mendaftarkan Argzim sebagai pemain naturalisasi musim depan.

Katanya, pemain pertahanan kelahiran Montenegro itu sudah melengkapkan syarat utama yang diperlukan iaitu beraksi selama lima tahun dalam kancah Liga-M.

“Perkara ini kita dah bawa kepada Jabatan Imigresen dan dalam proses… akan ambil masa. Selain  memenuhi syarat tersebut, beliau juga telah berkahwin dengan gadis tempatan,” katanya.

Argzim, 30, mula beraksi dalam saingan Liga-M bersama Persatuan Bolasepak Polis Diraja Malaysia (PDRM FA) pada 2018 hingga 2019 dan kemudiannya menyertai Terengganu pada  2020 sehingga sekarang. – BERNAMA


Rumah pusaka terbakar, LZS tampil ringankan beban dua beradik

CYBERJAYA: Malang tidak berbau buat dua orang adik-beradik apabila berlakunya kebakaran di rumah kediaman mereka di Tanjung Karang, malam semalam.

Perkara itu dikongsikan Lembaga Zakat Selangor (LZS) menerusi hantaran di Facebook rasminya hari ini.

Menurut LZS, rumah berkenaan merupakan harta peninggalan pusaka buat dua beradik, Muhd Azhar dan Ahmad Nawawi.

“Walaubagaimanapun, mereka bersyukur kerana berjaya menyelamatkan diri daripada kebakaran yang memusahkan seluruh rumahnya.

“Punca kebakaran masih dalam siasatan pihak bomba,” maklum LZS.

Susulan kejadian itu, LZS tampil memberi sumbangan bagi meringankan beban kedua beradik berkenaan.

“Semoga seluruh ahli keluarga mangsa tabah menghadapi dugaan dan ujian ini. Terima kasih kepada pengeluar zakat,” ujarnya.

Author

Diyana Rahip

View all posts

View all posts


Tun M sudah pulangkan RM2.6 juta tak? soal Najib

KUALA LUMPUR: Bekas Perdana Menteri, Datuk Seri Najib Razak mempersoalkan Pakatan Harapan (PH) atau Perikatan Nasional (PN) bersikap ‘double standard’ dalam isu dana politik apabila membabitkan Tun Dr Mahathir Mohamad.

Menerusi laman Facebook miliknya, Najib menyatakan sehingga kini tiada seorang pemimpin PH atau PN yang pernah keluarkan kenyataan bahawa dana yang dikatakan RM2.6 bilion yang diterimanya sudah dikembalikan.

“Sebaliknya mereka hanya mahu kekalkan persepsi bahawa saya sudah curi dana tersebut untuk digunakan bagi membeli cincin, beg tangan dan sebagainya atau disorok saya.

“Saksi memberitahu mahkamah hari ini bahawa Muhyiddin dibayar RM1.3 juta juga mengaku telah memberi RM2.6 juta cash kepada Tun Mahathir Mohamad selepas dia menjadi PM pada PRU14.

“Itu RM2.6 juta – bukan dana dikatakan RM2.6 bilion yang pernah masuk akaun saya sebelum PRU13.

“Tetapi dana RM2.6 bilion itu telah dikembalikan empat bulan kemudian,” tulisnya.

Tambah Najib, mereka (PH/PN) tidak pernah memaklumkan RM2.6 bilion yang telah dihantar pulang.

“Sebab itu saya didakwa bawah AMLA 9 kali kerana menerima dan didakwa enam caj lagi kerana memulangkan dana tersebut kepada penghantar.

“Sebab itu, saya tidak didakwa merompak, menyamun atau mencuri atau menggunakan dana disebut RM2.6b itu tapi didakwa bawah AMLA.”

“Bagaimana pula dengan Mahathir? Dia ada pulangkan dana RM2.6 juta itu tak?

“Sekiranya tidak dikembalikan, dana itu sudah digunakan di mana? Untuk CSR juga tak?,” soalnya.

Mahkamah Tinggi hari ini, diberitahu Ultra Kirana Sdn Bhd (UKSB) menyerahkan sumbangan dana politik RM2.6 juta kepada Tun Mahathir pada perbicaraan kes rasuah bekas Timbalan Perdana Menteri, Datuk Seri Dr Ahmad Zahid Hamidi.

Ketika pemeriksaan balas oleh peguam Ahmad Zahid, Datuk Ahmad Zaidi Zainal; bekas Pengurus Pentadbiran UKSB, David Tan Siong Sun, 47, berkata pihaknya memberi dana RM1.3 juta kepada bekas Perdana Menteri dan bekas Pengerusi BERSATU itu menerusi dua transaksi pada Ogos dan September 2018, untuk kegunaan parti berkenaan.

Dr Mahathir terima sumbangan menerusi anak saudaranya, Tan Sri Rahmat Abu Bakar. Kod nama ‘Kedahan’ digunakan untuk Rahmat dalam buku lejar UKSB (menunjukkan aliran keluar wang syarikat berkenaan).

Tan Sri Muhyiddin Yassin juga menerima sumbangan dana politik daripada UKSB menerusi rakan baiknya, Datuk Teo Wee Cheng yang juga Pengarah SHH Resources Sdn Bhd.

Author

Tun Puteh Wanti

View all posts

View all posts


PAS boleh menyertai Kerajaan Perpaduan – Anwar

KUALA LUMPUR: Datuk Seri Anwar Ibrahim menyatakan beliau pernah menjemput PAS menganggotai Kerajaan Perpaduan pada tahun lalu.

Menurut Perdana Menteri, PAS sebaliknya bertindak menolak tawarannya ketika itu.

Namun begitu, beliau memberi ‘jaminan’ tidak akan menghalang kerjasama dengan parti berkenaan jika ia wujud pada masa akan datang.

Anwar yang juga Pengerusi Pakatan Harapan (PH) mengesahkan perkara itu ketika ditemu bual Time Magazine yang disiarkan secara dalam talian semalam.

“Mengenai sama ada kita bersedia untuk membabitkan diri dengan mereka (PAS), sudah tentu kita lakukan bahkan kita mesti.

“Dan saya telah menghantar (jemputan kepada mereka). Ya saya terbuka dengan idea itu sejak awal lagi.

“Lagipun, ini Kerajaan Perpaduan dan kita lakukan yang terbaik demi untuk negara kita,” katanya.

Mengenai syarat ditetapkan untuk PAS menyertai Kerajaan Persekutuan, Anwar berkata syarat yang menjadi dasar utama ialah parti itu perlu menerima Malaysia sebuah negara berbilang agama dan setiap rakyatnya mempunyai tempat, meskipun Islam ialah agama Persekutuan.

Ditanya apa reaksi PAS terhadap syarat terbabit, Ahli Parlimen Tambun itu berkata, tiada penolakan jelas atau maklum balas positif.

Bagaimanapun, Perdana Menteri memberi gambaran pintu untuk PAS menyertai Kerajaan Perpaduan belum ditutup rapat.

“Saya tidak mahu menghalang (PAS untuk menyertai Kerajaan Perpaduan). Sudah tentu ia bergantung kepada syarat dasar utama ini mesti diterima,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Mahkamah benar pelepasan sementara pasport Zahid

KUALA LUMPUR: Mahkamah Tinggi di sini hari ini membenarkan pelepasan sementara pasport Datuk Seri Dr Ahmad Zahid Hamidi untuk beliau memohon pasport diplomatik bagi membolehkan beliau menjalankan tugas rasmi.

Bagaimanapun, Hakim Datuk Collin Lawrence Sequerah menolak permohonan timbalan perdana menteri supaya pasportnya dikembalikan secara kekal kepada beliau, bagi membolehkan beliau menjalankan tugas.

“Ini adalah permohonan pihak pendakwaan yang saya bersetuju bahawa tertuduh (Zahid) berhak mendapat semula pasportnya bagi tujuan memohon pasport diplomatik dan selepas itu pasport perlu dikembalikan kepada mahkamah.

“Permohonan pemohon supaya pasportnya dilepaskan secara kekal ditolak,” kata hakim.

Pada 26 Januari lepas, Zahid memohon untuk mendapatkan semula pasportnya secara kekal bagi menjalankan tugas rasmi sebagai timbalan perdana menteri.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram melibatkan dana Yayasan Akalbudi, yang kini prosidingnya di peringkat pembelaan.

Hakim Sequerah dalam keputusannya berkata, Perkara 8 Perlembagaan Persekutuan menetapkan semua individu adalah sama di sisi undang-undang.

“Tidak ada keistimewaan bagi individu atau golongan yang boleh melangkaui undang-undang,” katanya.

Hakim itu berkata mahkamah menyedari hakikat bahawa sebagai timbalan perdana menteri, Zahid mempunyai tugas rasmi untuk dilaksanakan, tetapi tugas itu tidak boleh bertentangan dengan tugas untuk pergi ke mahkamah kerana mahkamah juga mempunyai fungsi untuk melaksanakannya.

Terdahulu, Timbalan Pendakwa Raya Abdul Malik Ayob berkata, pihak pendakwaan tidak membantah permohonan Zahid supaya pasport antarabangsanya dikembalikan secara kekal kepada beliau.

Bagaimanapun, beliau berkata selepas pasport diplomatik dikeluarkan, Zahid perlu memulangkan pasport peribadinya kepada mahkamah.

Menerusi afidavit sokongan permohonan itu, Zahid, 70, berkata pasport tersebut diperlukan kerana ia adalah syarat dalam proses permohonannya untuk mendapatkan pasport diplomatik daripada Jabatan Imigresen, bagi tujuan pergerakan rasmi keluar dan masuk negara.

“Adalah wajar untuk mahkamah mempertimbangkan bahawa kelulusan permohonan itu bakal memberi kebaikan serta kelangsungan terhadap pentadbiran Malaysia yang menjadi tanggungjawab setiap rakyat di negara ini,” katanya menerusi afidavit itu.

Prosiding pembelaan Zahid telah ditetapkan bersambung semula pada 10 April. Pihak pembelaan telah memanggil enam saksi termasuk Zahid.

Peguam Datuk Hisyam Teh Poh Teik mewakili Zahid. – BERNAMA


28,278 pelajar IPTA terima WPP dengan peruntukan sebanyak RM42.4 juta – PTPTN

KUALA LUMPUR: Perbadanan Tabung Pendidikan Tinggi Nasional (PTPTN) telah menyediakan Wang Pendahuluan Pinjaman (WPP) dengan peruntukan berjumlah RM42.4 juta kepada seramai 28,278 pelajar yang berjaya melanjutkan pengajian ke institusi pengajian tinggi awam (IPTA) bagi kemasukan sesi Oktober 2022.

PTPTN dalam kenyataan hari ini memaklumkan, WPP berjumlah RM1,500 bagi setiap seorang pelajar itu telah disalurkan kepada pelajar warganegara yang telah bersetuju menerima WPP melalui saluran yang ditetapkan oleh pihak PTPTN selain memenuhi kriteria yang ditetapkan.

“Tempoh sah laku WPP ini adalah selama dua bulan bermula 5 Oktober 2022 hingga 5 Disember 2022. Pelajar-pelajar boleh menunaikan WPP ini di kaunter Bank Islam Malaysia Berhad (BIMB) mulai 5 Oktober 2022 dengan membawa surat tawaran WPP dan juga MyKad pelajar (wakil adalah tidak dibenarkan).

“Pelajar boleh membuat semakan tawaran WPP mulai 5 Oktober 2022 lalu melalui portal rasmi PTPTN,” maklum kenyataan itu.

Dalam kenyataan sama, PTPTN turut memaklumkan pelajar yang telah membuat permohonan pinjaman PTPTN bagi tempoh 1 Sept 2022 hingga 30 Sept 2022 boleh membuat semakan kelulusan pinjaman bermula semalam (11 Okt).

“Pelajar yang belum mengemukakan permohonan, boleh membuat permohonan tersebut secara dalam talian melalui portal rasmi PTPTN sehingga 31 Oktober 2022 bagi kelompok kedua untuk memastikan pinjaman dapat diproses dan diluluskan sewajarnya,” maklum kenyataan itu. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lelaki syukur, lega Agong tidak murka panggil singkatan ‘Gung’

CYBERJAYA: Seorang lelaki dari Tawau, Sabah bersyukur apabila Al-Sultan Abdullah Ri’ayatuddin Al-Mustafa Billah Shah tidak berkecil hati dengan kesilapannya menggunakan panggilan singkatan ‘Gung’ kepada Yang di-Pertuan Agong.

Menerusi video di TikTok @anasdaniell, lelaki itu memberi penjelasan berhubung isu itu susulan ucapan Al-Sultan Abdullah yang terhibur dengan pelbagai panggilan daripada rakyat Sabah sepanjang Kembara Kenali Borneo di negeri itu.

“Saya bersyukur kepada Allah, ada viral ucapan Yang di-Pertuan Agong mengenai perkataan saya, ‘Gung salam boleh Gung’. Alhamdulillah, nampaknya Agong tidak marah dan tidak berkecil hati.

“Minta maaf atas kelancangan saya sebab masa itu saya sangat teruja. Tidak sangka pula agong berhenti dan saya sangat gembira. Saya sedih dan alhamdulillah Yang di-Pertuan Agong memahami.

“Sebelum viral ucapan Agong, saya sedikit gentar sebab baca komen-komen, iyalah terasa juga hati. Orang tak faham keadaan itu dan alhamdulillah, ada juga yang faham dan saya ucap terima kasih,” katanya.

Bercerita tentang kejadian berkenaan, dia memberitahu amat teruja apabila Al-Sultan Abdullah berkenan memberhentikan kenderaan serta bermesra bersama rakyat yang sedia menunggu.

“Kalau kamu berada dalam situasi masa itu, mungkin kamu akan cepat-cepat kejar Agong. Orang istana tu, bukan sembarangan, bukan datuk, menteri. Orang istana yang susah kami nak jumpa.

“Alhamdulillah, aku antara orang bertuah dalam bumi Tawau dapat sentuh tangan baginda dan paling bertuah. Sebelum itu (bercakap) di dalam hati, ‘semoga Tuanku jawab salamku’. Tuanku jawab salam dan saya terkejut lagi sehingga lupa protokol dan lupa mahu cakap (minta izin) ‘Tuanku boleh salam?’.

“Saya terlupa semua itu, saya terkejuut Tuanku berhenti. Bayangkan kawan-kawan orang tertinggi negara berhenti mahu berjumpa kita. Macam Tawau ini kawan-kawan, mana ada Agong,” ujarnya.

Tambahnya lagi, ucapan Al-Sultan Abdullah pada Majlis Santapan Malam Kerajaan Negeri Sabah sempena di Pusat Konvensyen Antarabangsa Sabah (SICC) membuktikan baginda tidak marah dengan pelbagai panggilan daripada rakyat sewaktu di Sabah.

“Terima kasih Tuanku kerana video (ucapan) ini bukti Tuanku tidak marah kepada saya, Tuanku tidak marah kepada rakyat yang sampai lupa beradab (protokol),” katanya.

Authors

Media Variasi

View all posts

Diyana Rahip

View all posts

View all posts

View all posts


10 Exco Kedah selesai angkat sumpah, MB pegang 8 portfolio

ALOR SETAR: Seramai 10 Ahli Mesyuarat Kerajaan Negeri (Exco) Kedah selesai mengangkat sumpah di hadapan Sultan Kedah, Sultan Sallehuddin Sultan Badlishah di Istana Anak Bukit di sini, pada Isnin.

Daripada 10 Exco berkenaan, enam mewakili PAS termasuk Menteri Besar, Datuk Seri Muhammad Sanusi Md Nor; tiga daripada Parti Pribumi Bersatu Malaysia (Bersatu) serta wakil tunggal daripada Parti Gerakan Rakyat Malaysia (Gerakan).

Majlis menandatangani watikah pelantikan dimulakan oleh Ahli Dewan Undangan Negeri (ADUN) Merbau Pulas, Datuk Siti Aishah Ghazali, diikuti Mohd Azam Abdul Samat (ADUN Sungai Limau), Dr Haim Hilman Abdullah (ADUN Jitra) dan Datuk Halimaton Shaadiah Saad (ADUN Bukit Kayu Hitam).

Turut mengangkat sumpah jawatan, ADUN Kuala Nerang, Mohamad Yusoff@Munir Zakaria, selain Mejar (B) Mansor Zakaria (ADUN Kuala Ketil), Dzowahir Ab Ghani (ADUN Suka Menanti), Datuk Mohd Salleh Saidin (ADUN Kubang Rotan).

Dua lagi merupakan ADUN Alor Mengkudu, Muhammad Radhi Mat Din serta ADUN Kulim, Wong Chia Zhen, lapor Sinar Harian.

Sementara itu, Muhammad Sanusi memegang portfolio Perancang Negeri; Hal Ehwal Tanah, Mineral dan Geosains; Hasil Bumi; Kewangan; Syarikat Berkaitan Kerajaan Negeri; Majlis Tindakan Ekonomi Negeri; Pelan Pembangunan Kedah 2035 serta Kerjasama Luar.

Pada 14 Ogos lepas, Muhammad Sanusi yang merupakan ADUN Jeneri mengangkat sumpah sebagai Menteri Besar Kedah ke-15 selepas Sultan Sallehuddin memperkenan pelantikannya bagi penggal baharu 2023.

Barisan Kabinet Kedah yang baharu menyaksikan tiga Exco yang dilantik penggal lalu dikekalkan, iaitu Siti Aishah, Halimaton Shaadiah dan Mohamad Yusoff@Munir.

Selebihnya merupakan muka baharu yang terdiri daripada pelbagai latar belakang.

Tiga Exco sebelum ini yang digugurkan ialah Datuk Dr Mohd Hayati Othman (ADUN Tokai), Brig Jen (B) Datuk Najmi Ahmad (ADUN Kupang) serta Datuk Wan Romaini Wan Salim (ADUN Bukit Pinang).

Dalam pilihan raya negeri (PRN) lalu, Perikatan Nasional (PN) membentuk kerajaan negeri apabila menang 33 kerusi DUN daripada keseluruhan 36 kerusi, dengan hanya tiga kerusi milik Pakatan Harapan (PH).

Komposisi DUN Kedah kini adalah 21 diwakili PAS, 11 dari Bersatu dan kerusi tunggal diwakili Gerakan. Manakala pembangkang diwakili dua wakil PKR dan seorang dari DAP.

Senarai portfolio Menteri Besar dan Exco Kedah:

1. Datuk Seri Muhammad Sanusi Md Nor – Pengerusi Jawatankuasa Perancang Negeri; Hal Ehwal Tanah, Mineral dan Geosains; Hasil Bumi; Kewangan; Syarikat Berkaitan Kerajaan Negeri; Majlis Tindakan Ekonomi Negeri; Pelan Pembangunan Kedah 2035 serta Kerjasama Luar

2. Datuk Siti Aishah Ghazali – Pengerusi Jawatankuasa Luar Bandar, Kemiskinan dan Pembangunan Insan

3. Mohd Azam Abdul Samat – Pengerusi Jawatankuasa Pendidikan, Agama, Komunikasi dan Penerangan

4. Dr Haim Hilman Abdullah – Pengerusi Jawatankuasa Industri & Pelaburan, Pengajian Tinggi dan Sains, Teknologi & Inovasi

5. Datuk Halimaton Shaadiah Saad – Pengerusi Jawatankuasa Kebajikan, Wanita, Keluarga & Masyarakat serta Perpaduan

6. Mohamad Yusoff Zakaria – Pengerusi Jawatankuasa Kerja Raya, Sumber Asli, Bekalan Air, Sumber Air dan Alam Sekitar

7. Mejar (B) Mansor Zakaria – Pengerusi Jawatankuasa Perumahan, Kerajaan Tempatan dan Kesihatan

8. Dzowahir Ab Ghani – Pengerusi Jawatankuasa Pertanian, Perladangan dan Pengangkutan

9. Datuk Mohd Salleh Saidin – Pengerusi Jawatankuasa Pelancongan, Kebudayaan dan Keusahawanan

10. Muhammad Radhi Mat Din – Pengerusi Jawatankuasa Kepenggunaan & Kos Sara Hidup, Belia dan Sukan

11. Wong Chia Zhen – Pengerusi Jawatankuasa Sumber Manusia, Masyarakat Cina, India & Siam serta NGO

Author

Media Variasi

View all posts

View all posts


Jumlah kes jenayah komersial di Sarawak turun namun kerugian meningkat

KUCHING: Jumlah kes jenayah komersial yang dicatatkan di Sarawak dalam tempoh enam bulan pertama tahun ini menurun berbanding tempoh yang sama tahun lepas, namun jumlah kerugian yang dilaporkan telah meningkat.

Pesuruhjaya Polis Sarawak Datuk Mohd Azman Ahmad Sapri berkata 1,278 kes dilaporkan melibatkan kerugian RM36 juta dalam tempoh berkenaan tahun ini berbanding 1,451 kes dengan kerugian RM30.5 juta dalam tempoh yang sama tahun lepas.

“Kes penipuan menerusi internet, menyamar, tawaran pekerjaan serta sindiket Macau Scam merupakan antara jenayah komersial tertinggi dilaporkan tahun ini,” katanya dalam sidang media selepas majlis Perhimpunan Bulanan Polis Sarawak di sini hari ini.

Katanya jenayah komersial menerusi internet mencatatkan jumlah mangsa paling ramai dengan 236 kes mengakibatkan kerugian RM1.3 juta, diikuti 128 kes menyamar dengan kerugian RM3.6 juta dan 119 kes tawaran pekerjaan palsu melibatkan kerugian RM1.5 juta.

“Bagi tempoh 1 Jan hingga 30 Jun tahun ini, Macau Scam pula ada 118 kes dengan kerugian RM8 juta serta pinjaman tidak wujud 117 kes dengan kerugian RM1.4 juta,” katanya.

Bagi mengelakkan daripada menjadi mangsa kes jenayah komersial ini, Mohd Azman meminta orang ramai untuk sentiasa berwaspada dan berhati-hati dalam mengakses mana-mana laman web dengan tidak mendedahkan maklumat peribadi kepada individu tidak dikenali.

“Tamatkan segera panggilan telefon jika dihubungi panggilan misteri yang berbicara mengenai wang atau maklumat perbankan,” katanya.

Secara keseluruhan beliau berkata statistik jenayah indeks negeri ini mengalami penurunan sebanyak 447 kes atau 19 peratus berbanding tahun lepas bagi tempoh 1 Jan hingga 30 Jun. – BERNAMA


Piala FA: Penalti masa kecederaan selamatkan Sri Pahang

KUALA LUMPUR: Jaringan hasil sepakan penalti Stefano Brundo pada masa kecederaan membantu Sri Pahang FC mencatatkan kemenangan 2-1 ke atas Perak FC dalam aksi pusingan pertama Piala FA 2023 di Stadium Perak, Ipoh malam tadi.

Tuan rumah bermula garang di hadapan kira-kira 5,000 penyokong sebelum penyerang Chinonso Chriastian membuka tirai jaringan pada minit ke-34.

Bermula separuh masa kedua, pasukan Tok Gajah menggandakan asakan sehingga memaksa pertahanan Perak Muhammad Fadhil Idris melakukan kesilapan dibuang padang selepas menerima kad kuning kedua pada minit ke-66.

Pahang memanfaatkan peluang itu untuk memecahkan kebuntuan jaringan untuk menyamakan kedudukan 1-1 menerusi jaringan Abdul Malik Mat Ariff pada minit ke-82.

Pengadil perlawanan Mohamad Kamil Zakaria Ismail kemudian menghadiahkan pasukan pelawat sepakan penalti pada masa kecederaan apabila Muhammad Baqiuddin Shamsudin dijatuhkan pertahanan Perak, Muhammad Nasrol Amri Kamarul Azhar.

Brundo kemudian menggunakan peluang berkenaan untuk menghadiahkan gol kemenangan buat Sri Pahang dan keputusan kekal 2-1 sehingga wisel penamat.

Kemenangan skuad kendalian Fandi Ahmad membawa mereka mara ke peringkat seterusnya untuk bertemu Selangor pada 15 April di Stadium MBJB pada perlawanan pusingan kedua Piala FA.

Sementara itu, perlawanan di Stadium Darul Aman menyaksikan tuan rumah tewas kepada Penang FC menerusi penentuan sepakan penalti 4-3 selepas terikat 2-2 sehingga tamat perlawanan masa tambahan.

Separuh masa pertama menyaksikan kapten pasukan Manuel Gelito Ott meletakkan Kedah di hadapan menerusi rembatan deras menewaskan penjaga gol Shafiq Afifi Suhaimi pada minit kelapan.

Tersentak jaringan itu, pasukan pelawat mengatur serangan dan berjaya mengikat kedudukan 1-1 menerusi tolakan mudah Giovane Gomes Da Silva yang bijak menghidu bola muntah susulan kesilapan penjaga gol Kalamullah Al Hafiz menangkap kemas rembatan pemain lawan pada minit ke-21.

Skuad Harimau Kumbang menggandakan jaringan pada minit ke-67 menerusi percubaan cantik Hassan Saad.

Permainan semakin rancak dengan serangan bertali arus pemain KDA FC yang kemudian berjaya menyamakan kedudukan 2-2 menerusi rembatan cantik Gelito pada minit ke-89.

Kedudukan seri itu menyebabkan perlawanan diheret ke masa tambahan selepas tamat 90 minit perlawanan sebelum Penang meraih kemenang 4-3 menerusi sepakan penalti. – BERNAMA


Champions 2022: Leviatan, OpTic dan DRX lepasi peringkat kumpulan

KEJOHANAN dunia VALORANT Champions 2022 yang berlangsung di kota Istanbul, Turkiye diteruskan dengan tiga pasukan iaitu Leviatan, OpTic Gaming serta DRX sudah melepasi peringkat kumpulan.

Ketiga-tiga pasukan itu berjaya menjuarai saingan kumpulan masing-masing selepas memungut dua kemenangan berturut-turut menewaskan pesaing mereka.

Wakil Amerika Selatan, Leviatan tidak berdepan banyak kesukaran dalam kumpulan A yang dikatakan kumpulan maut itu.

Menang 2-0 di perlawanan pertama berdepan Team Liquid, pasukan yang diketuai oleh Francisco “kiNgg” Aravena itu berjaya menumbangkan jaguah Singapura iaitu Paper Rex juga dengan mata 2-0 untuk muncul sebagai juara kumpulan.

Lain pula kisahnya buat pasukan nombor 1 Amerika Utara apabila mereka terpaksa berhempas pulas sebelum menewaskan BOOM Esports 2-1 sebelum sekali lagi bergelut dalam perlawanan penentuan menentang pasukan LOUD.

Tewas 7-13 di peta yang pertama, skuad bimbingan Chet “Chet” Singh itu bangkit dalam dua peta seterusnya untuk membenam cabaran pasukan Brazil itu untuk menempah tiket ke pusingan seterusnya.

Dalam saingan kumpulan D pula, pasukan DRX mudah menyapu bersih 2-0 menumpaskan FURIA dan 100 Thieves untuk membawa cabaran Korea Selatan ke peringkat playoff yang akan berlangsung 9 September nanti.

Tiga pasukan playoff upper bracket sudah diketahui dengan hanya lima slot sahaja lagi yang tinggal dan teka-teki siapakah yang akan menjadi pasukan VALORANT terbaik dunia bakal diketahui pada 18 September nanti.

Sumber: Sentrum.MY

Author

Media Variasi

View all posts

View all posts


Memilih UMNO seperti menjual tanah air – Mahathir

PUTRAJAYA: Pengerusi Penaja Gerakan Tanah Air (GTA), Tun Dr Mahathir Mohamad menggesa rakyat menolak daripada mengundi parti UMNO dalam Pilihan Raya Umum ke-15 (PRU15).

Mahathir berkata dalam sidang media khas pada hari ini, penolakan UMNO adalah kerana parti itu mempunyai banyak pemimpinnya terlibat kes jenayah dan mahkamah berhubung kecurian duit rakyat.

Malah, menurutnya, rakyat yang memilih UMNO dalam PRU15 nanti adalah seperti menjual tanah air sendiri.

“Dalam PRU15, mereka akan gunakan wang dengan banyak, sogokan kepada pengundi dan kita minta supaya rakyat menolak ‘penjualan tanah air’ mereka kerana duit. Kerana kalau undi parti lawan, UMNO, sama dengan menjual tanah air,” katanya.

Terdahulu, Mahathir menjelaskan berkenaan matlamat utama GTA bertanding PRU15 adalah bagi menawarkan alternatif kerajaan yang bersih, cekap dan beramanah kepada rakyat.

Katanya, UMNO berjuang untuk PRU15 bagi menyelamatkan pemimpin mereka terlibat jenayah daripada dihadapkan ke mahkamah, dihukum dan dipenjara.

“Kita khuatir kalau tidak ada sesiapa pun yang melawan dengan mereka,mereka akan menang dan dirikan kerajaan pimpinan penjenayah, pimpinan orang yang mempunyai masalah dengan mahkamah kerana ramai daripada mereka terlibat dengan penipuan, pencurian, rasuah dan salah guna kuasa.

“Orang ini akan jadi kerajaan jika tidak ada satu pihak yang akan cabar mereka dan memberi alternatif kepada rakyat khususnya orang Melayu supaya kita dapat dipilih menjadi kerajaan

“Kita daripada GTA, terdiri daripada orang yang tidak ada masalah dengan mahkamah, tidak ada penjenayah dalam kalangan GTA, tidak ada calon yang akan dikemukakan yang terlibat dengan jenayah, curi duit, salah guna kuasa, orang yang seperti ini tidak ada dalam GTA.

“Jadi pilihan bagi rakyat dalam PRU15 ini adalah antara kerajaan penjenayah dengan kerajaan yang bersih, cekap dan beramanah, itu kita, GTA bersih daripada segala jenayah,” katanya lagi.

Author

Faridah Amiratul

View all posts

View all posts


Gaji progresif: ‘Ada anggap akan gagal, bercita-cita tinggi’ – Rafizi

PUTRAJAYA: Menteri Ekonomi, Rafizi Ramli menyedari bahawa segelintir pihak menganggap Dasar Gaji Progresif sukar untuk dilaksanakan, dan ia disifatkan sebagai terlalu bercita-cita tinggi.

Begitu pun, Rafizi berharap kakitangan Kementerian Ekonomi percaya kepada usaha itu, yang dibawa oleh Kerajaan Perpaduan bagi memastikan isu gaji dalam negara dapat diselesaikan.

“Secara konsepnya, ia (Dasar Gaji Progresif) satu perkara yang tidak pernah dicuba oleh mana-mana pentadbiran sebelum ini. Saya tahu dalam satu bilik (yang mempunyai) 10 orang dan bila saya tanya, sembilan orang kata ini tak akan jadi… ini akan gagal dan akan ada macam-macam sinikal.

“Saya selalu sebut bahawa dalam politik dan pentadbiran, mentadbir sesuatu bukan sahaja negara, (tetapi juga) pentadbiran organisasi, dia macam main ‘American football’.

“Jadi fokus kita adalah untuk bergerak ke depan satu langkah ke satu langkah. Perkara-perkara besar (yang akan) mengubah masyarakat dan ekonomi, tidak pernah berlaku dengan satu hari atau satu keputusan, ia terus jadi,” katanya ketika berucap pada Majlis Perjumpaan Menteri Ekonomi bersama Warga Kementerian Ekonomi, di sini pada Selasa.

Berucap lanjut, Rafizi berkata, Malaysia dilihat ketinggalan berbanding ekonomi-ekonomi lain kerana banyak hasil tidak dijana kembali kepada para pekerja.

Beliau menambah, pentadbiran-pentadbiran sebelum ini didakwa mengambil pendirian bahawa Dasar Gaji Progresif sukar untuk dilakukan, dan membiarkan ‘ia berlaku dengan sendiri’.

“Sekarang kita dah tahu bahawa ia tak berlaku dengan sendiri dan memerlukan dasar kerajaan yang membimbing, tempat, serta insentif yang kita perlu pastikan beberapa peraturan mengenai gaji mesti dipatuhi,” katanya lagi.

Justeru, Ahli Parlimen Pandan itu yakin kertas dasar yang sedang disediakan oleh kementerian itu mampu mengubah sistem gaji sedia ada negara.

Ujarnya lagi, sebaik sahaja kertas dasar tersebut siap, Kementerian Ekonomi akan mendapatkan pandangan daripada kementerian dan agensi lain sebelum ia diputuskan oleh Majlis Tindakan Ekonomi Negara (MTEN).

Dasar Gaji Progresif dijangka dibentangkan buat kali pertama pada Ogos ini kepada MTEN.

Author

Media Variasi

View all posts

View all posts


Maxim langgar peraturan benar kenderaan beroperasi tanpa EVP sah – JPJ

PUTRAJAYA: Pengendali perniagaan pengantaraan (EHO) yang mengendalikan aplikasi Maxim didapati melanggar Seksyen 12A(5) Akta Pengangkutan Awam Darat (APAD) 2010 kerana membenarkan kenderaan di bawah kendaliannya beroperasi tanpa permit kenderaan e-panggilan (EVP) yang sah di sekitar Putrajaya dan Pahang.

Jabatan Pengangkutan Jalan (JPJ) dalam kenyataan hari ini memaklumkan, syarikat yang beroperasi di Kuantan, Pahang itu dikesan dalam operasi Ops e-Hailing yang memfokuskan kepada pengoperasian EHO yang membenarkan kenderaan tidak berdaftar dan tiada EVP beroperasi di seluruh negara.

Menurut JPJ, hasil maklumat APAD juga mendapati hanya 402 daripada 5,000 kenderaan yang aktif menggunakan aplikasi Maxim mempunyai EVP.

JPJ memaklumkan beberapa peralatan dan dokumen syarikat seperti komputer, papan iklan, kain rentang dan gegantung disita untuk siasatan mengikut Seksyen 222 APAD 2010.

“Syarikat yang didapati membenarkan kenderaan e-panggilan beroperasi tanpa EVP boleh disabit kesalahan di bawah Seksyen 12A(9) APAD 2010, yang memperuntukkan denda tidak kurang RM1,000 dan tidak melebihi RM500,000 atau penjara selama tempoh tidak melebihi dua tahun.

“Syarikat yang hendak menjalankan perniagaan pengantara dan penyediaan sistem EHO kepada pemandu-pemandu kenderaan e-panggilan mesti berdaftar serta dilesenkan di bawah APAD atau Lembaga Pelesenan Kenderaan Perdagangan (LPKP),” menurut kenyataan itu.

JPJ memaklumkan penumpang perkhidmatan kenderaan e-panggilan juga dinasihati memastikan aplikasi tersebut adalah berdaftar serta dilesenkan melalui semakan di portal APAD/LPKP terlebih dahulu.

“Ini supaya penumpang mendapat jaminan perlindungan insurans semasa menggunakan perkhidmatan, jikalau berlaku apa-apa kemalangan jalan raya,” menurut JPJ. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kerajaan bangunkan Pusat Kecemerlangan RISDA RM15 juta

PADANG TERAP : Kerajaan berhasrat untuk mewujudkan Pusat Kecemerlangan Pihak Berkuasa Kemajuan Pekebun Kecil Perusahaan Getah (RISDA) bernilai RM15 juta, di daerah ini.

Perkara itu diumumkan oleh Perdana Menteri, Datuk Seri Ismail Sabri Yaakob hari ini.

Pembinaan itu katanya, sebagai langkah persediaan dalam mempersiapkan tenaga kerja di Kedah Rubber City (KRC), tidak lama lagi.

Menurut Perdana Menteri, pusat kecemerlangan itu berperanan untuk memberi latihan kepada anak tempatan bagi mendalami ilmu berkaitan industri getah.

Langkah itu katanya diyakini mampu membantu masyarakat setempat mendapatkan latihan terbaik sebelum bekerja di KRC.

Justeru katanya, nilai pelaburan KRC dianggarkan berjumlah RM3 bilion dan dijangka terus meningkat mencecah RM10 bilion pada masa akan datang.

“Saya dimaklumkan Menteri Pembangunan Luar Bandar yang juga Ahli Parlimen Padang Terap, Datuk Seri Mahdzir Khalid bahawa
KRC akan membuka hingga 6,000 peluang pekerjaan.

“Jadi sudah pastilah yang akan mengisi peluang pekerjaan itu merupakan warga Padang Terap.

“Oleh itu saya nak maklumkan bahawa kerajaan akan wujudkan Pusat Kecemerlangan RISDA dengan kos RM15 juta,” katanya.

Beliau berkata demikian dalam ucapan pada Program ‘Kenuri’ Rakyat Keluarga Malaysia Padang Terap di Sekolah Kebangsaan (SK) Kuala Nerang, di sini.

Lebih 15,000 rakyat pelbagai kaum hadir ke program tersebut yang diadakan bersempena Jelajah Aspirasi Keluarga Malaysia (AKM) peringkat negeri.

Sementara itu Perdana Menteri berkata, Padang Terap yang juga daerah bersempadan dengan Thailand, dijangka menjadi sebuah daerah maju dalam waktu terdekat kesan daripada limpahan ekonomi yang dibawa KRC.

Justeru katanya bagi menyokong pembangunan itu, kerajaan bercadang untuk membangunkan pelbagai infrastruktur termasuk Kompleks Kastam, Imigresen dan Kuarantin (CIQ) serta pembangunan infrastruktur lain seperti jalan empat lorong dari Pokok Sena ke Durian Burung.

“Sebelum ini ketika saya bertemu bekas Perdana Menteri Thailand, Prayuth Chan-o-cha, kami berdua bersetuju untuk membangunkan kawasan bandar bersempadan di kedua-dua negara.

“Ini kerana sumbangan perdagangan di sempadan adalah cukup besar iaitu mencecah USD10 bilion (RM44.8 bilion).

“Jumlah itu sebahagian daripada nilai perdagangan antara Malaysia dan Thailand berjumlah USD 23 bilion (RM103 bilion).

“Oleh itu kita akan bangunkan kawasan bandar sempadan termasuk Kompleks Kastam, Imigresen dan Kuarantin (CIQ) serta pembangunan infrastruktur lain seperti jalan empat lorong tersebut demi menyokong pembangunan di sini,” katanya.

Sementara itu, Menteri Pembangunan Luar Bandar, Datuk Seri Mahdzir Khalid berkata, kemajuan pembangunan KRC berada di landasan tepat.

Ia termasuk menaik taraf jumlah bekalan elektrik dan Loji Rawatan Air (LRA) Padang Sanai bagi memenuhi keperluan dan kegunaan KRC yang sekaligus memberi manfaat kepada penduduk sekitar.

“Sudah ada syarikat yang memohon kebenaran merancang untuk membina kilang, cumanya kita minta supaya serentak dengan Kerajaan Negeri iaitu sambungan bekalan elektrik Jitra daripada Tanjung Pauh ke KRC dimana yang itu dah lulus cuma kita mohon untuk dipercepatkan.

“Yang keduanya, membesarkan LRA Padang Sanai untuk membolehkan bekalan air, itupun dah ada bajet di bawah Northern Corridor Implementation Authority (NCIA),” kata Mahdzir.

Author

Fhatihah Zakinan

View all posts

View all posts


Bubar Parlimen: pandangan, cadangan parti politik tidak pengaruhi kuasa PM – Ismail Sabri

SHAH ALAM: Segala pandangan dan cadangan yang diutarakan parti-parti politik berkenaan pembubaran Parlimen tidak boleh mengubah dan mempengaruhi kuasa Perdana Menteri untuk mencadangkan kepada Yang di-Pertuan Agong.

Perdana Menteri, Datuk Seri Ismail Sabri Yaakob berkata, kenyataan beberapa parti politik yang meminta supaya pembubaran Parlimen dalam tempoh terdekat ditangguhkan tidak akan mempengaruhi keputusan beliau namun setiap pandangan dan cadangan akan dilihat dan diteliti.

Beliau berkata, keputusan pembubaran Parlimen sepatutnya tidak melibatkan perbincangan secara terbuka termasuk membabitkan parti kerajaan dan pembangkang sebaliknya akan dilakukan sekiranya Perdana Menteri merasakan Parlimen wajar dibubarkan.

“Keputusan pembubaran ini tidak ada kena mengena dengan parti politik lain. Sebelum ini pun tidak pernah dibincang secara terbuka macam ini tentang tarikh pembubaran Parlimen dan sebagainya. Dahulu Perdana Menteri umum bubar, bubarlah Parlimen.

“Mana ada parti politik lain bagi pandangan dan campur tangan dari segi pembubaran. Tak pernah, bukan setakat perundingan dengan parti lain, parti sendiri tidak ada perbincangan dulu,” katanya kepada media selepas majlis perasmian program Idea Bina Negara di sini hari ini.

Beliau berkata demikian selepas menjawab pertanyaan media mengenai kenyataan beberapa parti politik yang tidak bersetuju Parlimen dibubarkan dalam tempoh terdekat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15: Zahid sudah jangka PAS kekal bersama PN

CYBERJAYA: Presiden UMNO, Datuk Seri Zahid Hamidi sudah menjangkakan keputusan PAS terus kekal bekerjasama dengan Perikatan Nasional (PN) dalam Pilihan Raya Umum ke-15 (PRU15).

Untuk rekod, PAS pernah bekerjasama dengan UMNO-Barisan Nasional (BN) dalam Muafakat Nasional (MN) sebelum menyertai PN semasa kerajaan PN mentadbir mengambil alih pentadbiran negara.

Zahid berkata dalam kenyataan pada Khamis bahawa UMNO sentiasa mengalu-alukan kerjasama dengan PAS.

“Keputusan PAS Pusat untuk terus bersama dengan PN bagi menghadapi PRU15 sudah dijangkakan. Hakikatnya, UMNO tidak pernah menutup pintu kepada sebarang usaha murni ke arah penyatuan ummah yang berteraskan nilai keikhlasan dan kejujuran.

“Dengan keputusan ini, UMNO bersama BN akan terus bergerak solo dengan mengekalkan imej parti yang sentiasa berpaksikan kesederhanaan dan mampu menawarkan kestabilan serta kemakmuran kepada rakyat yang berbilang kaum dan agama dalam negara ini,” katanya.

Author

Faridah Amiratul

View all posts

View all posts


‘Dah dua kali adik bakar rumah, kali ketiga hangus gagal diselamatkan’

KUALA TERENGGANU: “Sebelum ini sudah dua kali adik cuba membakar rumah keluarga ini dengan kali terakhir dilakukannya lima tahun lalu, namun gagal apabila api berjaya dipadamkan. Bagaimanapun, pagi tadi sekali lagi adik bertindak di luar batasan dan rumah ini akhirnya hangus dan gagal diselamatkan,” kata Raja Rohani Raja Salim, 51.

Dalam kejadian kira-kira jam 8.10 pagi tadi, sebuah rumah dua tingkat separuh kekal hangus dipercayai dibakar seorang lelaki berusia 30-an yang dipercayai mengalami kemurungan di Kampung Parit Che Ha, Manir, di sini.

Menceritakan kejadian itu, Raja Rohani yang juga peniaga makanan berkata, kejadian berlaku ketika dia sedang mandi dan terdengar bunyi letupan di luar rumahnya.

Beliau berkata, dia meminta suaminya melihat apa yang berlaku dan mendapati rumah keluarga yang dihuni empat adik-beradik tiri yang jaraknya kira-kira 100 meter dari rumahnya terbakar.

“Rumah ini milik ayah, Raja Salim Raja Kadir, 74, yang didiami empat beradik, manakala ayah duduk berasingan tidak jauh dari rumah ini.

“Seorang daripada empat beradik yang tinggal di sini dipercayai mengalami masalah kemurungan dan ketika kejadian dia tinggal seorang diri selepas tiga yang lain keluar bekerja,” katanya ditemui di sini, hari ini.

Raja Rohani berkata, sebelum ini adiknya itu pernah membakar motosikal miliknya sendiri dan tidak menyangka bertindak membakar rumah keluarga.

“Selepas membakar rumah, adik melarikan diri dan perbuatannya ini menyebabkan tiga beradik yang lain hilang tempat tinggal,” katanya.

Sementara itu, Ketua Balai Bomba dan Penyelamat Kuala Terengganu, Rozizah Abni Hajar berkata, pihaknya menerima panggilan berhubung kejadian itu kira-kira jam 8.30 pagi.

Beliau berkata, sepasukan 17 anggota membabitkan empat jentera dikejarkan ke lokasi kejadian dan mendapati kediaman itu terbakar 80 peratus.

“Api dapat dikawal pada jam 8.56 pagi, manakala kerugian dan punca kejadian masih dalam siasatan,” katanya. – Berita Harian

Author

Media Variasi

View all posts

View all posts